Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir leis an gclár staidrimh Eorpach 2013-2017 /* COIM/2011/0928 leagan deireanach - 2011/0459 (COD) */





MEABHRÁN MÍNIÚCHÁIN 1. COMHTHÉACS AN TOGRA 1.1. Forais agus cuspóirí an togra Tá staidreamh iontaofa inchomparáide maidir leis na dálaí eacnamaíocha, sóisialta agus comhshaoil san AE agus a gcomhpháirteanna ar leibhéal naisiúnta agus réigiúnach de dhíth le beartais an AE a chur i bhfeidhm. Lena chois sin, mura bhfuil staidreamh Eorpach ann, ní thuigfidh an pobal i gcoitinne an Eoraip agus ní fhéadfaidh saoránaigh a bheith rannpháirteach sa phróiseas daonlathach agus sa phlé faoin AE mar atá sé agus mar a bheidh. Le blianta beaga anuas tá an Córas Staidrimh Eorpach (CSE) i ngleic le líon mór dúshlán. Ar an gcéad dul síos, tá síormhéadú ag teacht ar an méid straidrimh Eorpaigh atá de dhíth, agus ní dócha go dtiocfaidh athrú ar an scéal sin. Ar an dara dul síos, tá athrú tagtha ar nádúr an staidrimh — cinnteoireacht atá bunaithe ar fhianaise, éilíonn sí staidreamh a chomlíonann critéir cháilíochta a bhfuil baint acu leis na sainchuspóirí a bhfuil siad ag freastal orthu, agus tá méadú faoin ngá atá ann le staidreamh casta iltoiseach le bheith mar thaca ag réimsí beartais ilchodacha. Ar an tríú dul síos, ó tháinig gníomhaithe nua isteach i margadh na faisnéise, lena n-áirítear iad siúd a chuireann faisnéis ar fáil i bhfíoram, nach mór, is iad tosaíochtaí an CSE feasta an cháilíocht agus, i gcás staidrimh ghearrthéarma, an tráthúlacht go háirithe. Ar an gceathrú dul síos, tá srianta buiséid ar leibhéal náisiúnta agus Eorpach maille leis an ngá atá ann an t-ualach ar fhiontair agus ar shaoránaigh a laghdú arís ag cur leis an ndúshlán a bhí mór cheana. I dTeachtaireacht an Choimisiúin chuig Parlaimint na hEorpa agus chuig an gComhairle maidir le modh táirgthe staidreamh an AE: fís don deich mbliana atá ag teacht[1], agus i straitéis an CSE maidir lena chur i bhfeidhm[2] tugtar aghaidh ar na dúshláin sin go léir trí dhíriú ar athchóiriú a dhéanamh ar mhodhanna oibre an CSE le cur lena éifeachtúlacht agus lena sholúbthacht. Is iad cur i bhfeidhm na Teachtaireachta agus comhstraitéis an CSE bun an Chláir Staidrimh Eorpach. Agus na dalaí sin mar chúlra aige, is é cuspóir an togra maidir leis an gClár Staidrimh Eorpach clár cuimsitheach a chur ar bun a chuirfidh creat iomlán ar fáil d’fhorbairt, do tháirgeadh agus do scaipeadh staidrimh Eorpaigh thar an tréimhse ó 2013 go dtí 2017 agus modh nua táirgthe do staidreamh Eorpach a leagan amach mar a tuairiscíodh sa Teachtaireacht thuas. 1.2. Comhthéacs ginearálta Tá an bunús dlí le bunú cláir staidrimh Eorpaigh ilbhliantúil le fáil in Airteagal 13(1) de Rialachán(CE) Uimh. 223/2009 ó Pharlaimint na hEorpa agus ón gComhairle maidir le Staidreamh Eorpach[3]. Faoin Rialachán sin, ní mór don chlár staidrimh Eorpach an creat a sholáthar le haghaidh staidreamh Eorpach a fhorbairt, a tháirgeadh agus a scaipeadh, agus tá sé beartaithe go mbeidh príomhréimsí agus cuspóirí na mbeart in áit go ceann tréimhse nach mó ná cúig bliana. Ní mór dó tosaíochtaí a leagan síos maidir le riachtanais faisnéise le haghaidh gníomhaíochtaí an Aontais Eorpaigh a chur i gcrích. Ta na riachtanais sin le meas i dtaca leis na hacmhainní atá de dhíth ar leibhéal an AE agus ar an leibhéal náisiúnta leis an staidreamh is gá a chur ar fáil agus i dtaca leis an ualach freagartha agus le costais bhainteacha na bhfreagróirí. Beachtófar go mion cuspóirí an CSE i gcláir oibre bhliantúla i gcomhréir le Rialachán 223/2009Error! Bookmark not defined.. Déanfar tuarascáil eatramhach dul chun cinn ar an gclár agus tuarascáil mheastóireachta chríochnaitheach ar dhul in éag don chlár. 1.3. Forálacha atá ann faoi láthair a bhaineann leis an togra An Clár Staidrimh Comhphobail atá ann faoi láthair, a glacadh i gCinneadh ó Pharlaimint na hEorpa agus ón gComhairle agus a chumhdaíonn an tréimhse ó 2008 go dtí 2012[4], is é an seachtú ceann dá leithéid é. 1.4. comhsheasmhacht maidir le beartais eile de chuid an Aontais Is é príomhaidhm an staidrimh Eorpaigh taca a chur faoin bhforbairt, faoin bhfaireachán agus faoin measúnú a dhéantar ar bheartais Eorpacha trí fhaisnéis ar fhíorais atá iontaofa oibiachtúil inchomparáide comhtháite a chur ar fáíl. Tá an togra seo ag teacht le tosaíochtaí an Aontais ó chuirfidh an staidreamh a fhorbrófar, a tháirgfear agus a scaipfear faoin gclár seo le cur chun feidhme bheartais tosaíochta an AE, amhail straitéis Eoraip 2020 le haghaidh fás a bheidh cliste, inbhuanaithe agus cuimsitheach[5] agus beartais eile a phléitear i dtosaíochtaí straitéiseacha an Choimisiúin do 2010-2014[6] (i.e. rialachas eacnamaíoch a neartófar agus a chomhtháthófar, athrú aeráide, fás agus comhtháthú sóisialta, Eoraip an phobail agus domhandú). 2. TORTHAÍ NA gCOMHAIRLIÚCHÁN LEIS NA PÁIRTITHE LEASMHARA AGUS NA MEASÚNUITHE TIONCHAIR 2.1. Comhairliúchán leis na páirtithe leasmhara Modhanna comhairliúcháin, príomhearnálacha ar díríodh orthu agus próifíl ghinearálta na bhfreagróirí Sular ullmhaíodh an togra seo, chuathas i gcomhairle le linn Iúil 2010 le húsáideoirí staidrimh Eorpaigh, i.e. Ard‑Stiúrthóireachtaí an Choimisiúin, an Banc Ceannais Eorpach agus an Coiste Comhairleach um Staidreamh Eorpach[7], i dtaca lena riachtanais maidir le Staidreamh Eorpach thar an tréimhse 2013-2017. Bhí baint dhíreach ag Ballstáit, ag tíortha CSTE agus ag na tíortha is iarrthóirí le hullmhú an togra seo. Eagraíodh an comhairliúchán ar an modh seo a leanas: Ar an gcéad dul síos, chuathas i gcomhairle in Iúil 2010 le Grúpaí Stiúrthóirí ó réimsí éagsúla staidrimh, a bhí mar ionadaithe ag soláthróirí staidrimh i réimsí éagsúla staidrimh, maidir lena gcuid riachtanas don tréimhse 2013-2017. Ar an dara dul síos, chuathas i gcomhairle leis na DGINS (Stiúrthóirí Ginearálta na nInstitiúidí Náisiúnta Staidrimh)[8] maidir le tosaíochtaí don tréimhse 2013-2017 le linn an chruinnithe leo an 29-30 Meán Fómhair 2010. Agus toradh chomhairliúcháin an CSE le páirtithe leasmhara maidir lena riachtanais staidrimh don tréimhse 2013-2017 mar bhun leis, ullmhaíodh chéad dréacht an Chláir Staidrimh Eorpaigh 2013-2017 le haghaidh comhairliúcháin inmhéanaigh agus comhairliúcháin sheachtraigh. Tíolacadh don Choiste um an gCóras Staidrimh Eorpach (ESSC) é i mBealtaine 2011. Chuathas i gcomhairle go comhuaineach leis an gCoiste Comhairleach um Staidreamh Eorpach (ESAC), leis an gCoiste um Staidreamh Airgeadaíochta, Airgeadais agus Chomhardú na nÍocaíochtaí (CSAACÍ) agus leis an Meitheal CSE um Ríomhchlárú agus Chomhordú. Achoimre ar na freagraí agus ar an dóigh ar cuireadh san áireamh iad Achoimre ar fhreagraí ó úsáideoirí staidrimh Eorpaigh D’fhreagair 14 san iomlán d'Ard‑Stiúrthóireachtaí an Choimisiúin agus an Banc Ceannnais Eorpach don iarraidh ó Eurostat ar fhaisnéis maidir leis an staidreamh Eorpach a bheadh de dhíth orthu le linn 2013-2017. Thug a mbunús liostaí mionsonraithe riachtanas maidir le staidreamh a bheadh de dhíth le taca a thabhairt do Bheartais Eorpacha a raibh siad freagrach astu. Cé nach luaitear na riachtanais sin go follasach sa togra, rinne Eurostat grinnanailís orthu agus chuir siad san áireamh iad agus iad ag dréachtú chuspóirí an chláir. Achoimre ar fhreagraí ó úsáideoirí staidrimh Eorpaigh San iomlán, thug sé Ghrúpa Stiúrthóirí freagra ar an iarraidh ar fhaisnéis ó Eurostat maidir lena riachtanais do 2013-2017 (Grúpa Stiúrthóirí um Modheolaíocht, Grúpa Stiúrthóirí TF, Stiúrthóirí Staidrimh Shóisialta, Cruinniú Stiúrthóirí maidir le straidreamh agus cuntais réigiúnacha, spásúla agus chomhshaoil, an Buanchoiste um Staidreamh Talmhaíochta agus an Grúpa Stiúrthóirí um Staidreamh Gnó. Chuir na Grúpaí Stiúrthóirí béim ar an ngá atá le cothromaíocht a fháil idir an méadú atá faoin ngá le staidreamh nua agus an laghdú ar na hacmhainní atá ar fáil. Moladh sa chomhthéacs seo: an úsáid is mó is féidir a bhaint as na sonraí atá le fáil in ionad bailiúcháin nua sonraí a chur ar bun; bheith i dteagmháil rialta le soláthróirí eile sonraí le húsáid na faisnéise atá le fáil a bharrfheabhsú; an leibhéal sonraí atá de dhíth a ísliú; éifeachtúlacht i mbailiúchán sonraí a fheabhsú trí chineálacha nua TFC a úsáid; anailís a dhéanamh ar an méid atá gníomhartha dlí éagsúla ag teacht le chéile agus ionstraimí staidrimh a dhíchúpláil trí shuirbhéanna aonair a chur ar bun ar chúiseanna éagsúla. Luadh freisin nach mór ról Eurostat mar chomhordaitheoir ar tháirgeadh staidrimh a neartú. Cuireadh na pointí seo maille le ráitis nithiúla eile san áireamh, an méid agus ab fhéidir, agus cuspóirí an Chláir Staidrimh Eorpaigh á ndréachtú. Le linn a gcruinnithe an 29-30 Meán Fómhair 2010, thacaigh na DGINS leis an gcur chuige a moladh do Chlár Staidrimh Eorpach agus réimsí tosaíochta Cláir Staidrimh Eorpaigh , agus chuir siad béim ar an ngá le Clár Staidrimh Eorpach a bheadh solúbtha go leor le go bhféadfaí bearta nithiúla a chuir isteach sa timthriall bliantúil cláraithe. De dheasca srianta diana ar acmhainní ar leibhéal náisiúnta agus ar leibhéal Eorpach faoi seach agus de dheasca an ghá atá le laghdú níos mó ar an ualach riaracháin, chuir na DGINS béim ar an tábhacht atá le socrú tosaíochtaí a bheadh bunaithe ar chur chuige a bhfuil an straitéis mar bhun ann sa chéad chlár ilbhliantúil eile. Achoimre ar na príomhráitis ar chéad dréacht Cláir Staidrimh Eorpaigh 2013-2017 Ag cruinniú ESSC i mBealtaine 2011, cuireadh in iúl gur aontaíodh go ginearálta leis an gcur chuige coincheapúil. Luaigh roinnt toscaireachtaí leibhéal ardaidhme an Chláir Staidrimh Eorpaigh agus chuir in iúl a n-imní maidir leis an mbearna atá idir srianta ar acmhainní ar leibhéal náisiúnta agus líon na nuathionscnamh a luadh sa Chlár Staidrimh Eorpach. Cé gur admhaigh siad go raibh gá le clár solúbtha, chuir roinnt toscaireachtaí amhras i nádúr ginearálta agus ina laghad sonraí a bhí sa Chlár Staidrimh Eorpach agus chuir siad béim ar an ngá atá le é a nascadh le Cláir Oibre Bhliantúla atá le teacht. Chuir cuid de na toscaireachtaí a n-amhras in iúl nach raibh bunús praiticiúil le tionscnaimh nua a mhaoiniú trí ghnóthachain éifeachtúlachta a thiocfadh as an modh táirgthe nua. Chuir cuid de na toscairí béim ar an ngá atá le dearcadh ar dhóigheanna eile lena leithéid de ghnóthachain a fháil (e.g. méadú ar shocrú tosaíochtaí, feabhas ar éifeachtúlacht, úsáid níos fearr a bhaint as sonraí riaracháin, méadú faoi úsáid na teicneolaíochta agus dea-chleachtais a roinnt). Dhírigh cuid de na toscaireachtaí ar bhéim níos soiléire a leagan ar an ngá atá leis an ualach freagartha a laghdú agus mhol toscaireacht amháin go neartófaí an chuid den dréacht ina bpléitear socrú tosaíochtaí trí bhearta nithiúla a luadh inti. Luaigh an iomad toscaireachtaí an gá atá le cur chuige faichilleach maidir le lipéadú ardcháilíochta; éilíodh go bpléifí an cheist go mion. Is cúis sásaimh do a lán toscaireachtaí an daingniú ar chomhpháirtíocht sa CSE agus in áiteanna eile agus leag siad béim ar an tábhacht a bhaineann le comhar níos mó, sa CSE féin agus idir Córas Eorpach na mBanc Ceannais agus eagraíochtaí idirnáisiúnta. Ba iad na pointí thuas príomhthoradh chomhairliúchán na Meithle um Chlárú agus Chomhordú. Chuir formhór na nInstitiúidí Náisiúnta Staidrimh (INSanna) a dtacaíocht don CSE in iúl, ach cuireadh agús sa scéal i dtaca le foirmiú cuspóra maidir leis an modh nua táirgthe do staidreamh Eorpach agus maidir leis an mbeartas reachtúil. Tugadh sainráitis faoi shainréimsí staidrimh nó iarradh soiléiriú ar chodanna áirithe den Chlár Staidrimh Eorpach . Rinneadh grinnanailís ar gach ráiteas a fuarthas faoi dhréacht an Chláir Staidrimh Eorpaigh agus cuireadh san áireamh iad agus leagan leasaithe den Chlár Staidrimh Eorpach 2013-2017 á ullmhú. Le go bhfeidhmeoidh sé mar ionstraim pleanála ghinearálta sholúbtha a cheadóidh go gcuirfí forbairtí nua san áireamh, déantar tuairisc sa Chlár Staidrimh Eorpach i dtéarmaí ginearálta ar na cuspóirí straitéiseacha atá le baint amach agus na haschuir atá le táirgeadh don chéad tréimhse cláraithe eile. Léirítear sa Chlár Staidrimh Eorpach an tiomantas don chur chuige a bhfuil straitéis mar bhun aige agus socrú tosaíochtaí mar chuid de a chuir Eurostat ar bun. De réir an chur chuige sin, is cuid dhílis d’ullmhúchán na gclár oibre bliantúil é an cleachtadh maidir le tosaíochtaí diúltacha. Déanfar é a chleachtadh mar sin le linn na tréimhse a chumhdaíonn an Clár Staidrimh Eorpach. Cuireann an Clár Staidrimh Eorpach creat ginearálta ar fáil d’fhorbairt, do tháirgeadh agus do scaipeadh staidrimh Eorpaigh trí phríomhréimsí agus phríomhchuspóirí gníomhaíochtaí atá beartaithe do na cúig bliana atá ag teacht. Déanfar na mionchuspóirí seo a mhionbheachtú agus a phleanáil níos mine i gCláir Oibre Bhliantúla. Déantar nasc soiléir ar an dóigh sin idir an Clár Staidrimh Eorpach agus na Cláir Oibre Bhliantúla. Tá an Clár Staidrimh Eorpach i gcomhréir iomlán le comhstraitéis an CSE ar an gcóras nua táirge a ghlac an CCSE cheana; níor tugadh isteach aon eilimint nua, agus leirítear cur chun feidhme na straitéise sa Chlár Staidrimh Eorpach . 2.2. Saineolas a bhailiú agus a úsáid Agus an Clár Staidrimh Eorpach á ullmhú, chuathas i gcomhairle freisin le saineolaithe seachtracha. Iarradh ar an gCoiste Comhairleach um Staidreamh Eorpach (ESAC) agus ar an gCoiste um Staidreamh Airgeadaíochta, Airgeadais agus Chomhardú na nÍocaíochtaí (CSAACÍ) a mbarúil a thabhairt ar an dréachtchlár. Sa tuairim a thug sé ar an gclár dréachta, phléigh an Coiste Comhairleach um Staidreamh Eorpach saincheist na srianta acmhainne agus an gá atá le leanúint den obair ar shocrú tosaíochtaí le tosaíochtaí diúltacha a shainaithint. Sa chomhthéacs seo, d’aibhsigh ESAC an gá atá le héifeachtúlacht a neartú trí úsáid níos mó teicneolaíochta agus saothrú sonraí arna mbailiú ar chríocha eile. Os a choinne sin, d’aithin sé gur fadhb a bhí i leibhéil éagsúla aibíochta na gcóras staidrimh sna Ballstáit. Leagadh béim in ESAC freisin ar an mbéim atá le comhroinnt eolais, ag iarraidh go mbeadh gníomhaíochtaí forbartha mar chuid di seo le costas taighde nua a laghdú. Lena chois sin, d’aibhsigh ESAC an tábhacht atá le húsáid sonraí a uasmhéadú agus le sonraí atá le fáil a chomhtháthú níos mó agus a úsáid níos mó. Sa tuairim a thug sé ar an dréachtchlár, thug an Coiste um Staidreamh Airgeadaíochta, Airgeadais agus Chomhardú na nÍocaíochtaí le fios gur thacaigh sé go ginearálta leis an gClár Staidrimh Eorpach agus leis na príomhthosaíochtaí ar cinneadh orthu maidir le forbairt agus comhordú staidreamh airgeadaíochta, airgeadais agus chomhardú na n-íocaíochtaí. Leag an CSAACÍ béim faoin tábhacht atá le comhtháthú thar réimsí staidrimh agus ar fud an CSE maidir le staidreamh ilchuspóra a tháirgeadh agus d’aibhsigh sé freisin an gá atá le díriú ar fhaisnéis staidrimh maidir le féiniméan an domhanaithe agus an tábhacht atá le húsáid méadaithe sonraí riaracháin agus le radharc níos grinne ar na codanna is mó den gheilleagar is mó a bhfuil borradh fúthu. Lena chois sin, chuir an CSAACÍ fáilte roimh an leathnú atá tagtha ar úsáid comhoiriúnú staidrimh agus teicníochtaí nascadh sonraí maille le gnáthuirlisí TF. Faoi dheireadh, leag an CSAACÍ béim faoin tábhacht atá le comhar neartaithe leis an CEBC (Córas Eorpach na mBanc Ceannaisle heagraíochtaí Eorpacha agus idirnáisiúnta trí chomhthionscnaimh agus trí fhorbairtí comhordaithe. Rinne Eurostat grinnanailís ar gach ráiteas a fuarthas ó shaineolaithe seachtracha faoi dhréacht an Chláir Staidrimh Eorpaigh agus cuireadh san áireamh iad agus leagan leasaithe den chlár á ullmhú. 2.3. Anailís ar thionchar agus ar iarmhairtí Ullmhaíodh measúnú ex-ante de réir phrionsabal na bainistíochta fónta airgeadais, leis an gclár a dhíriú ar an ngá atá le héifeachtacht maidir leis na cuspóirí a socraíodh a bhaint amach agus le srianta buiséid a chomhtháthú ó chéim deartha an chláir i leith. I gcomhthéacs an mheasúnaithe ex-ante, sainaithníodh ceithre rogha: Ba é an chéad rogha don Chlár Staidrimh Eorpach ar dearcadh uirthi clár cúig bliana eile a mholadh, i.e. clár a mhairfeadh ó 2013 go 2017. An Clár Staidrimh Comhphobail (CSP) reatha, 2008-2012, cuimsíonn sé sainchomhartha maidir le fad an chéad chláir idirnáisiúnta eile, eadhon, gur cheart go mbeadh téarma oifige Pharlaimint na hEorpa san áireamh agus an tréimhse le cumhdach á socrú. Maireann téarma oifige reatha Pharlaimint na hEorpa ó Iúil 2009 go Mheitheamh 2014, tosóidh an chéad téarma eile in Iúil 2014 agus críochnóidh sé i Meitheamh 2019. Ó mhaireann an CSP reatha 2008-2012 go deireadh 2012, bheadh gá le CSP nua idirmheánach a mhairfeadh dhá bhliain (2013 agus 2014), nó leis an CSP reatha 2008-2012 a shíneadh go dtí 2014. Roghanna eile inoibrithe ab fhéidir a chur san áireamh: ar an tríú dul síos rogha ‘nialais’, i.e. gan Clár Staidrimh Eorpach 2013-2017 a ullmhú agus a ghlacadh, agus ar an gceathrú dul síos go bhfaighfí faisnéis go ginearálta ó tháirgeoirí eile, i.e. nár ghá í a fháil ón CSE. I gcreat an mheasúnaithe tionchair, tar éis machnamh domhain agus grinnanailís a dhéanamh ar na cásanna éagsúla, níor fágadh ach trí rogha, ar scrúdaíodh an tionchar agus na hiarmhairtí a bheadh acu go mion. Is iad seo a leanas na trí rogha sin agus na tionchair a mheastar a bheidh acu: Rogha 1: ‘rogha náid’ gan Clár Staidrimh Eorpach a bheith ann Gan creat dlí an Chláir Staidrimh Eorpaigh, déanfaidh seirbhísí éagsúla den Choimisiúin Staidreamh Eorpach a bhailiú agus/nó a tháirgeadh go neamhspleách, ag úsáid a n‑acmhainní féin, le cabhair ó sholáthróirí institiúideacha an CSE agus/nó ó sholáthróirí príobháideacha. Mura mbeadh clár staidrimh cúig bliana ar leibhéal Eorpach thuigfí as sin go raibh easpa pleanála fadthéarmaí ann agus ní féidir forbairt, táirgeadh agus scaipeadh faisnéise staidrimh a bheith ann gan an phleanáil sin. Murab ann do Chlár Staidrimh Eorpach, ní dócha go mbainfear amach na cuspóirí a sainíodh. Níorbh ann do chreat dlí maidir le táirgeadh staidrimh Eorpaigh sa chás sin agus ní chuirfí buiséad oibríochta ar fáil. Bheadh ar úsáideoirí staidrimh (Stiúrthóireachtaí Ginearálta an Choimisiúin, an BCE, etc.) staidreamh a tháirgeadh nó a lorg dóibh féin, ar bhealach neamhchomhordaithe neamhéifeachtúil, agus ní bheadh áirithiú comhaontaithe cáilíochta ann maidir le staidreamh Eorpach. Gan Clár Staidrimh Eorpach, ní bheidh buiséad nó pleanáil ghinearálta ann don táirgeadh staidrimh. Lena chois sin, chuirfeadh sé seo le méadú ar an ualach freagartha a bheadh ar dhaoine ar leith, ar theaghlaigh, ar fhiontair agus ar sholáthróirí institiúideacha staidrimh de chuid an CSE. Rogha 2: Beidh an Clár Staidrimh Eorpach 2013-17 ina athdhéanamh ar an CSP 2008-2012 Is ionann an rogha seo agus gan athrú ar an staidreamh a chumhdaíonn an Clár Staidrimh Comhphobail reatha. B’fhéidir dearcadh air seo mar an cás bunlíne ar féidir na roghanna eile a chur i gcomparáid leis. Bheadh an staidreamh a sholáthrófaí ag freagairt do riachtanais bheartais ón tréimhse 2008-2012 agus ní chuirfí san áireamh iontu forbairtí nua agus an gá a bheadh le beartais tosaíochtaí ón Aontas Eorpach amhail straitéis Eoraip 2020 maidir le fás cliste inbhuanaithe agus cuimsitheach agus beartais eile a phléitear i dtosaíochtaí straitéiseacha an Choimisiúin do 2010-2014. Lena chois sin, tháirgfí an staidreamh seo de réir an mhúnla 'píopa soirn'[9], i.e. gan leas a bhaint as an modh nua le staidreamh Eorpach a tháirgeadh a dhíríonn ar éifeachtúlacht a mhéadú agus ar cháilíocht a ardú. Rogha 3: cuirtear ar bun Clár Staidrimh Eorpach cúig bliana nua Mholfaí go nglacfaí Clár Staidreamh Eorpach nua a chumhdódh tréimhse cúig bliana, i.e. ó 2013 go 2017. Má ghlactar an rogha seo freagróidh staidreamh Eorpach níos fearr do riachtanais na n-úsáideoirí. Beidh áirithiú comhaontaithe cailíochta ann agus beidh táirgeadh an staidrimh níos cost-éifeachtaíh níos fearr an mhodh nua táirgthe. Beidh na cuspóirí a shaineofar don Chlár Staidrimh Eorpach 2013-2017 i gcomhréir le tosaíochtaí straitéiseacha an Choimisiúin agus rachaidh siad i ngleic leis na dúshláin a bheidh roimh an gCóras Staidrimh Eorpach sna blianta atá ag teacht. 2.3.4. Achoimre ar na rioscaí Is ard na rioscaí a bhaineann le Rogha 1 ó nárbh ann do chreat dlí maidir le táirgeadh staidrimh Eorpaigh sa chás sin, ionas nach n-aireofaí cháilíocht an staidrimh ná éifeachtúlacht táirgeadh staidrimh. Sna cásanna sin tháirgfeadh táirgeoirí éagsúla staidreamh ar bhealach neamhchomhordaithe. Na rioscaí a bhaineann le Rogha 2, tá baint acu leis an fhadhb go bhfreagródh an staidreamh a chuirfí ar fáil do thosaíochtaí beartais atá as dáta i bpáirt agus a tháirgfí ar an modh traidisiúnta, i.e. gan leas a bhaint as an modh nua táirgthe staidrimh Eorpaigh a dhíríonn ar éifeachtúlacht a mhéadú agus ar cháilíocht a ardú. Ba mhór na costais a thiocfadh as staidreamh easpach. Faoi dheireadh, meastar go bhfuil na rioscaí a bhaineann le Rogha 3 measartha íseal ó tháirgfí staidreamh Eorpach sa chás sin faoi chreat dlí bunaithe, i.e d’áiritheofaí cailíocht an staidrimh agus éifeachtúlacht an mhodh táirgthe ó dhéanfaí forbairt, bailiú agus scaipeadh ar staidreamh Eorpach ar bhealach comhordaithe. 2.3.5. Rogha na tosaíochta Is cosúil gurb í rogha 3 (Clár Staidrimh Eorpach nua cúig bliana 2013-2017) an rogha is fearr ós rud é gurb í seo an t-aon rogha lena n‑áiritheofaí go mbainfí amach na cuspóirí uile a sainíodh, i.e. (i) staidreamh ardcháilíochta a chur ar fáil a fhreagraíonn do riachtanais úsáídeoirí maidir le cumhdach, tráthúlacht, inchomparáideacht agus iontaofacht; (ii) faisnéis staidrimh a tháirgeadh ar bhealach cost-eifeachtach; agus (iii) laghdú ar ualach freagartha agus ualach riaracháin na bhfreagróirí. Leanann de sin gurb í seo an t-aon rogha as na trí rogha ar féidir di freagra a thabhairt ar na dúshláin uile atá roimh an Córas Staidrimh Eorpach. De réir an cháis seo cuirfear tús leis an chéad CSE eile an 1 Eanáir 2013 agus cuirfear deireadh leis an 31 Nollaig 2017. 3. EILIMINTÍ DLÍ AN TOGRA 3.1. Achoimre ar an ngníomhaíocht atá beartaithe Cuireann an togra seo an Córas Staidrimh Eorpach ar bun don tréimhse 2013 go dtí 2017. Leis an gclár cuirtear an creat ar fáil d’fhorbairt, do thairgeadh agus do scaipeadh staidrimh Eorpaigh, na príomhréimsí agus cuspóirí na mbeart atá beartaithe don tréimhse cláraithe. 3.2 Bunús dlí Soláthraíonn Airteagal 338 den Chonradh ar Fheidhmiú an Aontais Eorpaigh an bunús dlí le haghaidh staidrimh Eorpaigh. Ag gníomhú dóibh i gcomhréir leis an ngnáthnós imeachta reachtach, glacann Parlaimint na hEorpa agus an Chomhairle bearta chun staidreamh a ullmhú, nuair is gá, chun gníomhaíochtaí an Aontais a dhéanamh. Leagtar amach san Airteagal sin na ceanglais a bhaineann le staidreamh Eorpach a sholáthar, agus luaitear nach mór dóibh bheith ag teacht leis na caighdeáin seo a leanas: neamhchlaontacht, iontaofacht, oibiachtúlacht, neamhspleáchas eolaíoch, éifeachtacht chostais agus rúndacht staidrimh. 3.3 Prionsabal na coimhdeachta Tá feidhm ag prionsabal na coimhdeachta a fhad is nach bhfuil an togra laistigh d'inniúlacht eisiach an AE. Ní féidir leis na Ballstáit cuspóir an bhirt, eadhon forbairt, táirgeadh agus scaipeadh an staidrimh Eorpaigh faoin gClár Staidrimh Eorpach 2013 go dtí 2017, a bhaint amach mar is ceart agus dá bhrí sin is fearr a bhaintear amach é ar leibhéal an AE agus gníomh dlíthiúil de chuid an AE mar bhunús dlí leis, óir nach bhféadann ach an Coimisiún an comhchuibhiú is gá ar fhaisnéis staidrimh ar leibhéal Eorpach i ngach réimse staidrimh a chumhdaíonn an gníomh seo a chomhordú, siúd is gur féidir leis na Ballstáit an bailiú sonraí féin a dhéanamh. Ar an ábhar sin, féadfaidh an tAontas Eorpach bearta a ghlacadh i gcomhréir le prionsabal na coimhdeachta mar atá leagtha amach in Airteagal 5 den Chonradh. 3.4 Prionsabal na comhréireachta Comhlíonann an togra prionsabal na comhréireachta ar na cúiseanna seo a leanas: I gcomhréir le prionsabal na comhréireachta, níl sa Rialachán seo ach an méid is lú is gá chun a chuspóir a bhaint amach agus ní théann sé thar a bhfuil riachtanach chun na críche sin. Leagann an togra síos cuspóirí don tréimhse cúig bliana. Déantar na cuspóirí sin a bheachtú agus a phleanáil níos mine i gcláir oibre bhliantúla an Choimisiúin, a ullmhaítear i ndlúthchomhar leis na Ballstáit agus cuirtear tuairim Choiste an CSE san áireamh agus iad á nglacadh. Lena chois sin, beidh riachtanais nua staidrimh faoi réir na sainreachtaíochta arna hullmhú le rannpháirteachas luath díreach leis na Ballstáit. 3.5 Roghnú na n-ionstraimí An ionstraim atá beartaithe: Rialachán. Ní bheadh modhanna eile iomchuí ar an (na) gcúis(eanna) seo leanas: I bhfianaise chuspóirí agus ábhar an togra is í Rialachán an ionstraim is iomchuí. 4. IMPLEACHT BHUISÉADACH Is é an t-ualach iomlán a chuirfí ar bhuiséad an AE EUR 299.4 milliún (praghsanna reatha) do thréimhse iomlán an chláir ó 2013 go dtí 2017, agus cumhdaíonn an tréimhse cláraithe 2007 go dtí 2013 EUR 57.3 milliún agus an tréimhse cláraithe 2014 go dtí 2017 EUR 242.1 milliún den tsuim sin. 5. EILIMINTÍ ROGHNACHA Clásal athbhreithnithe/leasaithe/éagtha Tá clásal athbhreithnithe sa togra agus clásal éagtha. An Limistéar Eorpach Eacnamaíoch Baineann an Rialachán a mholtar le hábhar de chuid LEE agus, dá bhrí sin, ba cheart go gcuimseodh sé an Limistéar Eorpach Eacnamaíoch. 2011/0459 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir leis an gclár staidrimh Eorpach 2013-2017 (Téacs atá ábhartha maidir leis an LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 338(1) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na Parlaimintí náisiúnta, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1) De bhun Rialachán (CE) Uimh. 223/2009 ó Pharlaimint na hEorpa agus ón gComhairle maidir le staidreamh Eorpach[10], ba cheart clár staidrimh Eorpach ilbhliantúil a bhunú, lena soláthrófar creat chun bearta an AE a chistiú. (2) I gcomhréir leis an Rialachán sin, ba cheart don chlár staidrimh Eorpach an creat a sholáthar chun staidreamh Eorpach a fhorbairt, a tháirgeadh agus a scaipeadh, agus le haghaidh phríomhréimsí agus chuspóirí na mbeart atá beartaithe ar feadh tréimhse nach faide ná cúig bliana. Ba cheart dó tosaíochtaí a leagan síos maidir le riachtanais fhaisnéise le haghaidh gníomhaíochtaí an Aontais Eorpaigh a chur i gcrích. Ba cheart na riachtanais sin a mheá le hais na n-acmhainní sin a mbeidh gá leo ar leibhéal an Aontais agus ar an leibhéal náisiúnta chun an staidreamh is gá a sholáthar, agus freisin le hais an ualaigh fhreagartha agus le hais chostais ghaolmhara na bhfreagróirí. (3) Ba cheart forbairt, táirgeadh agus scaipeadh staidrimh Eorpaigh faoi chuimsiú chreat reachtach an chláir ilbhliantúil a bhaint amach trí dhlúthchomhar comhordaithe laistigh den Chóras Staidrimh Eorpach idir údarás staidrimh an Aontais Eorpaigh, arb é an Coimisiún (Eurostat) é, agus na hinstitiúidí staidrimh náisiúnta agus údaráis náisiúnta eile[11]. (4) Tríd an staidreamh arna fhorbairt, arna tháirgeadh agus arna scaipeadh faoin gclár seo ba cheart cur le cur chun feidhme bheartais an Aontais Eorpaigh, mar atá léirithe sa Chonradh ar Fheidhmiú an Aontais Eorpaigh, straitéis Eoraip 2020 maidir le fás cliste, inbhuanaithe agus cuimsitheach[12] agus i mbeartais eile a ndírítear orthu i dtosaíochtaí straitéiseacha an Choimisiúin don tréimhse 2010-2014 (i.e. rialachas eacnamaíoch neartaithe agus comhtháthaithe, athrú aeráide, beartas talmhaíochta athchóirithe, fás agus comhtháthú sóisialta, Eoraip an phobail agus domhandú[13]) agus ba cheart é a chothú trí ghníomhaíochtaí arna maoiniú faoin gclár sin i gcás inar féidir leis an Aontas Eorpach breisluach follasach a thabhairt leis. (5) Le blianta beaga anuas tá an Córas Staidrimh Eorpach i ngleic le roinnt dúshlán. · Ar an gcéad dul síos, tá síormhéadú ag teacht ar an méid staidrimh Eorpaigh atá de dhíth, agus ní dócha go dtiocfaidh athrú ar an scéal sin. · Ar an dara dul síos, tá athrú tagtha ar chineál an staidrimh ­— ar mhaithe le cinnteoireacht atá bunaithe ar fhianaise, teastaíonn staidreamh a chomhlíonann critéir cháilíochta a bhfuil baint acu leis na sainchuspóirí a bhfuil siad ag freastal orthu, agus tá méadú faoin ngá atá ann le staidreamh casta iltoiseach le bheith mar thaca ag réimsí beartais ilchodacha. · Ar an tríú dul síos, ó tháinig gníomhaithe nua isteach i margadh na faisnéise, lena n-áirítear iad siúd a chuireann faisnéis ar fáil i bhfíoram, nach mór, is iad tosaíochtaí an CSE feasta an ardcháilíocht agus, i gcás staidrimh ghearrthéarmaigh, an tráthúlacht go háirithe. · Ar an gceathrú dul síos, de dheasca srianta buiséid ar an leibhéal náisiúnta agus ar an leibhéal Eorpach maille leis an ngá atá ann an t‑ualach ar fhiontair agus ar shaoránaigh a laghdú a thuilleadh, cuirtear le dúshlán a bhí mór cheana. I dTeachtaireacht an Choimisiúin chuig Parlaimint na hEorpa agus chuig an gComhairle maidir le modh táirgthe staidreamh an AE: fís don deich mbliana atá ag teacht[14] agus i straitéis an CSE maidir lena chur chun feidhme[15], pléitear na dúshláin sin go léir trí dhíriú ar athchóiriú a dhéanamh ar mhodhanna oibre an CSE le cur lena éifeachtúlacht agus lena sholúbthacht. Is é cur chun feidhme na Teachtaireachta sin croí an chláir staidrimh Eorpaigh. (6) D'fhonn comhoiriúnú níos fearr a dhéanamh idir na hacmhainní teoranta atá ar fáil do tháirgeoirí náisiúnta agus do tháirgeoirí Eorpacha chun staidreamh Eorpach a tháirgeadh agus an méadú atá ag teacht ar an ngá le staidreamh, nuair a bhíonn cláir oibre staidrimh bhliantúla an Choimisiúin á n-ullmhú, ar clár iad ina léirítear an clár ilbhliantúil seo go mion, ba cheart athbhreithniú críochnúil ar thosaíochtaí staidrimh a áireamh, ar athbhreithniú é lena laghdófar na ceanglais nach bhfuil ríthábhachtach agus lena simpleofar na próisis atá ann cheana, agus a choinneoidh staidreamh oifigiúil ar ardchaighdeán. Ba cheart an t-ualach atá ar fhreagróirí a thabhairt i gcuntas freisin, bídís ina ngnólachtaí, ina n-aonaid den rialtas lárnach, réigiúnach nó áitiúil, ina dteaghlaigh nó ina ndaoine aonair. (7) Sa chomhthéacs sin, ba cheart comhroinnt réasúnta an ualaigh airgeadais idir buiséid an Aontais Eorpaigh agus na mBallstáit a bhaint amach. Sa bhreis ar an leithdháileadh airgeadais atá leagtha síos sa Rialachán seo, ba cheart an cistiú is iomchuí a thabhairt ar an leibhéal náisiúnta do na hInstitiúidí Staidrimh Náisiúnta nó d'údaráis náisiúnta eile chun na gníomhaíochtaí staidrimh éagsúla a dhéanamh, arna gcinneadh chun an clár seo a chur chun feidhme. (8) Agus staidreamh Eorpach á fhorbairt, á tháirgeadh agus á scaipeadh faoin Rialachán seo, ba cheart do na húdaráis staidrimh náisiúnta agus Eorpacha na prionsabail arna leagan amach i gCód Cleachtais an Staidrimh Eorpaigh a urramú, ar cód é atá i gceangal le Moltaí an Choimisiúin an 25 Bealtaine 2005 maidir le neamhspleáchas, le hiontaofacht agus le cuntasacht na n-údarás staidrimh náisiúnta agus Comhphobail, agus le Teachtaireacht an Choimisiúin chuig Parlaimint na hEorpa agus chuig an gComhairle an 15 Aibreán 2011 maidir le bainistíocht láidir cáilíochta i gcomhair staidrimh Eorpaigh[16]. (9) De bhun Airteagal 15 de Rialachán (CE) Uimh. 223/2009 ó Pharlaimint na hEorpa agus ón gComhairle maidir le staidreamh Eorpach, ba cheart struchtúr airgeadais leormhaith a fhorbairt chun tacú le líonraí comhoibríocha. (10) Ba cheart foráil a dhéanamh maidir leis an gClár a oscailt i gcomhair rannpháirtíocht na dtíortha de chuid Chomhlachas Saorthrádála na hEorpa atá páirteach sa Limistéar Eorpach Eacnamaíoch (dá nglaoitear 'na tíortha CSTE/LEE' anseo feasta'). Ba cheart forálacha a dhéanamh freisin maidir leis an gClár a oscailt i gcomhair rannpháirtíochta tíortha eile, go háirithe tíortha comharsanachta an Aontais Eorpaigh agus tíortha atá ag iarraidh comhlachais san Aontas Eorpach, tíortha ar iarrthóirí ar chomhlachas iad agus tíortha atá i mbun aontachais leis an Aontas Eorpach. (11) I gcomhthéacs chur chun feidhme an Chláir, más iomchuí, ba cheart comhar le tríú tíortha nach bhfuil páirteach sa Chlár a spreagadh, ag cur san áireamh aon chomhaontuithe ábhartha idir na tíortha sin agus an Aontas. (12) Chun go measfar mar chinntí airgeadais iad de réir Airteagal [] de Rialachán [...] maidir leis na rialacha airgeadais is infheidhme i ndáil le buiséad ginearálta an Aontais Eorpaigh [Rialachán Airgeadais nua], ní mór go leagfar amach sna cláir oibre bliantúla arna nglacadh ag an gCoimisiún chun an Clár a chur chun feidhme na cuspóirí atáthar a shaothrú, na torthaí lena bhfuiltear ag súil, an modh cur chun feidhme agus a méid iomlán. Ba cheart tuairisc ar na gníomhaíochtaí atá le maoiniú, tásc ar an méid arna leithdháileadh ar gach gníomhaíocht agus amchlár táscach don chur chun feidhme a bheith ar áireamh iontu freisin. I gcás deontas, beidh na tosaíochtaí, na critéir meastóireachta bhunriachtanacha agus an ráta uasta cómhaoinithe ar áireamh iontu. (13) Ós rud é nach féidir leis na Ballstáit cuspóirí an Rialacháin seo, eadhon Clár Staidrimh Eorpach 2013 go 2017 a bhunú, a ghnóthú go leordhóthanach agus gur fearr, dá bhrí sin, is féidir iad a ghnóthú ar leibhéal an Aontais Eorpaigh, féadfaidh an tAontas Eorpach bearta a ghlacadh, i gcomhréir le prionsabal na coimhdeachta atá leagtha amach in Airteagal 5 den Chonradh. I gcomhréir le prionsabal na comhréireachta, atá leagtha amach san Airteagal sin, ní théann an Rialachán seo thar a bhfuil gá leis chun an cuspóir sin a bhaint amach. (14) Rinneadh measúnú ex-ante de réir phrionsabal na bainistíochta fónta airgeadais, leis an gclár arna bhunú sa Rialachán seo a dhíriú ar an ngá atá le héifeachtacht maidir leis na cuspóirí a bhaint amach agus le srianta buiséid a chomhtháthú ó chéim deartha an chláir ar aghaidh. Ba cheart faireachán agus meastóireacht a dhéanamh go tráthrialta ar luach agus ar thionchar na mbeart arna ndéanamh faoin gClár, lena n-áirítear trí úsáid a bhaint as meastóirí seachtracha. Chun na críche meastóireacht a dhéanamh ar an gclár, foirmlíodh cuspóirí intomhaiste agus forbraíodh táscairí. (15) Leis an Rialachán seo, leagtar síos leithdháileadh airgeadais le haghaidh thréimhse iomlán an chláir a bheidh ina thagairt phríomha don údarás buiséadach, de réir bhrí phointe 37 den Chomhaontú Idirinstitiúideach an 17 Bealtaine 2006 idir Parlaimint na hEorpa, an Chomhairle agus an Coimisiún maidir leis an smacht buiséadach agus bainistíocht fhónta airgeadais[17], faoi chuimsiú an nós imeachta bhuiséadaigh bhliantúil. (16) Ba cheart leasanna airgeadais an Aontais Eorpaigh a chosaint trí bhearta comhréireacha feadh an timthrialla chaiteachais, lena n-áirítear neamhrialtachtaí a chosc, a bhrath agus a fhiosrú, gnóthú cistí a cailleadh, a íocadh nó a úsáideadh go mícheart agus, i gcás inarb iomchuí, pionóis. (17) I gcomhréir le Rialachán (CE) Uimh. 223/2009 cuireadh an dréachtchlár staidrimh Eorpach faoi bhráid an Choiste um an gCóras Staidrimh Eorpach, an Choiste Chomhairligh um Staidreamh Eorpach a bunaíodh le Cinneadh Uimh. 234/2008/CE ó Pharlaimint na hEorpa agus ón gComhairle[18] agus an Choiste um Staidreamh Airgeadaíochta, Airgeadais agus Chomhardú na nÍocaíochtaí a bunaíodh le Cinneadh Uimh. 2006/856/CE ón gComhairle[19], chun go ndéanfaí réamhscrúdú air, TAR ÉIS AN RIALACHÁN SEO A GHLACADH: Airteagal 1 Bunú an Chláir Staidrimh Eorpaigh Bunaítear leis seo an clár staidreamh Eorpach i gcomhair na tréimhse ó 2013 go 2017 (dá ngairtear 'an clár' ina dhiaidh seo). Airteagal 2 Breisluach Tá sé de bhreisluach ag an gclár go n-áiritheofar go mbeidh staidreamh Eorpach dírithe ar an bhfaisnéis is gá chun beartais an Aontais a cheapadh, a chur chun feidhme agus faireachán agus meastóireacht a dhéanamh orthu. Thairis sin, cuirfidh sé le húsáid éifeachtach acmhainní trí ghníomhaíochtaí a chothú lena gcuirfear ar bhealach bunriachtanach le forbairt, táirgeadh agus scaipeadh faisnéise staidrimh atá comhchuibhithe, inchomparáide agus iontaofa. Airteagal 3 Raon feidhme 1. Leis an Rialachán seo soláthraítear an creat cláraithe i gcomhair forbairt, táirgeadh agus scaipeadh staidrimh Eorpaigh, na príomhréimsí agus cuspóirí na ngníomhaíochtaí atá beartaithe don tréimhse ó 2013 go 2017, i gcomhréir le hAirteagal 13 agus le hAirteagal 14 de Rialachán (CE) Uimh. 223/2009 ó Pharlaimint na hEorpa agus ón gComhairle maidir le staidreamh Eorpach. 2. Ní chumhdaítear leis an gclár bearta dá bhforáiltear leis an gClár um Nuachóiriú ar Staidreamh Eorpach a bhaineann le Fiontraíocht agus Trádáil[20] (dá ngairtear 'Clár MEETS' anseo feasta) go dtí deireadh Chlár MEETS an 31 Nollaig 2013 ach áirítear ann cuspóirí i réimse an staidrimh a bhaineann le fiontraíocht agus trádáil atá sé pleanáilte a chur chun feidhme ó 2014 go 2017. Airteagal 4 Cuspóirí 1. Is é cuspóir ginearálta an chláir an Córas Staidrimh Eorpach a bheith mar phríomhsholáthróir staidrimh ardcháilíochta maidir leis an Eoraip. 2. Déanfar na cuspóirí sonracha a leanas a shaothrú mar chuid de gach gníomhaíocht maidir le staidreamh arna déanamh chun an clár seo a chur chun feidhme: · Cuspóir 1: faisnéis staidrimh ardcháilíochta a sholáthar chun tacú le forbairt, le faireachán agus le meastóireacht ar bheartais an Aontais Eorpaigh a thugann léiriú iomchuí ar thosaíochtaí; · Cuspóir 2: modhanna táirgeachta nua a chur chun feidhme maidir le staidreamh Eorpach a dhíríonn ar ghnóthachain éifeachtúlachta agus ar fheabhsúcháin cháilíochta; · Cuspóir 3: an chomhphairtíocht istigh sa Chóras Staidrimh Eorpach agus in áiteanna eile a neartú chun feabhas breise a chur ar a tháirgiúlacht agus a ról ar thús cadhnaíochta ar fud an domhain maidir le staidreamh oifigiúil. 3. Tá na cuspóirí dá dtagraítear san Airteagal seo sonraithe san Iarscríbhinn maille leis na táscairí arna n-úsáid chun faireachán a dhéanamh ar chur chun feidhme an chláir. I gcomhréir le Rialachán (CE) Uimh. 223/2009 beidh siad faoi réir pleanála bliantúla mionsonraithe lena n-áireofar meicníocht socraithe tosaíochtaí mar dhlúthchuid den phróiseas. Bainfear amach iad trí dhlúthchomhar comhordaithe sa Chóras Staidrimh Eorpach, ar comhpháirtíocht é idir údarás staidrimh an Aontais, na hinstitiúidí náisiúnta staidrimh agus údaráis náisiúnta eile. Airteagal 5 Rialachas agus cáilíocht staidrimh Cuirfear an clár chun feidhme i gcomhréir le prionsabail Chód Cleachtais an Staidrimh Eorpaigh d'fhonn staidreamh Eorpach ardcháilíochta agus comhchuibhithe a tháirgeadh agus a scaipeadh agus d'fhonn dea-fheidhmiú an Chórais Staidrimh Eorpaigh ina iomláine a áirithiú. Déanfar bearta iomchuí chun dea-chomhordú agus socrú éifeachtach tosaíochtaí a áirithiú laistigh den CSE chun cuidiú an t-ualach riaracháin ar fhreagróirí staidrimh a laghdú. Áiritheoidh údaráis náisiúnta agus údaráis staidrimh an Aontais go gcomhlíonfaidh staidreamh Eorpach na caighdeáin cháilíochta Eorpacha agus go bhfreastalóidh siad ar riachtanais úsáideoirí institiúideacha an Aontais Eorpaigh, rialtas, údarás réigiúnacha, institiúidí taighde, eagraíochta na sochaí sibhialta, fiontar agus an phobail. Airteagal 6 Maoiniú 4. Leis seo, socraítear an clúdach airgeadais chun an clár seo a chur chun feidhme ag EUR 299.4 milliún, lena n-áirítear EUR 57.3 milliún a chumhdaítear leis an tréimhse chláraithe 2007 go 2013 agus EUR 242.1 milliún a chumhdaítear leis an tréimhse chláraithe 2014 go 2017. 5. Cuirfidh an Coimisiún an tacaíocht airgeadais ón Aontas chun feidhme i gcomhréir le Rialachán XX/2012 maidir leis an Rialachán Airgeadais is infheidhme i ndáil le buiséad ginearálta an Aontais Eorpaigh. 6. Sa bhreis ar an gclúdach airgeadais atá leagtha síos sa Rialachán seo, tabharfar cistiú iomchuí ar an leibhéal náisiúnta do na gníomhaíochtaí staidrimh aonair arna gcinneadh chun an clár seo a chur chun feidhme, go háirithe trí bhíthin comhaontú idir na hInstitiúidí Staidrimh Náisiúnta nó údaráis náisiúnta eile agus an Coimisiún (Eurostat). Airteagal 7 Cúnamh riaracháin agus teicniúil Féadfaidh an leithdháileadh airgeadais don Chlár speansais eile a chumhdach a bhaineann le gníomhaíochtaí ullmhúcháin, faireacháin, rialaithe, iniúchóireachta agus meastóireachta, ar gníomhaíochtaí iad a bhfuil gá leo chun an clár a bhainistiú agus chun a chuspóirí a bhaint amach; go háirithe, staidéir, cruinnithe saineolaithe, speansais a bhaineann le haisíocaíocht saineolaithe staidrimh, gníomhaíochtaí faisnéise agus cumarsáide, speansais a bhaineann le líonraí TF atá dírithe ar phróiseáil agus malartú faisnéise, maille le speanais eile de chineál cúnaimh theicniúil agus riaracháin arna dtabhú ag an gCoimisiún chun an Clár a bhainistiú. Airteagal 8 Cláir oibre bhliantúla Chun an clár a chur chun feidhme glacfaidh an Coimisiún cláir oibre bhliantúla a shásóidh na ceanglais atá leagtha síos in Airteagal 17 de Rialachán (CE) Uimh. 223/2009 agus leagfaidh sé amach na cuspóirí atáthar a shaothrú agus na torthaí lena bhfuiltear ag súil. Airteagal 9 Cineálacha idirghabhála Féadfaidh ranníocaíochtaí airgeadais ón Aontas a bheith i bhfoirm deontas nó conarthaí soláthair phoiblí nó i bhfoirm aon idirghabhála eile is gá chun na críche na cuspóirí dá dtagraítear in Airteagal 2 a bhaint amach. Airteagal 10 Gníomhaíochtaí incháilithe 7. Le ranníocaíocht airgeadais ón Aontas tacófar le gníomhaíochtaí chun staidreamh Eorpach a fhorbairt, a tháirgeadh agus a scaipeadh, ar staidreamh é a bhfuil gá leis chun na cuspóirí dá dtagraítear in Airteagal 3 a bhaint amach. Tabharfar tosaíocht do ghníomhaíochtaí lena mbaineann breisluach ard don Aontas Eorpach i gcomhréir le hAirteagal 2. 8. Féadfaidh ranníocaíocht airgeadais chun tacú le líonraí comhoibríocha i gcomhréir le hAirteagal 15 de Rialachán (CE) Uimh. 223/2009 a bheith i bhfoirm deontas i gcomhair gníomhaíochta agus féadfaidh sí suas le 95% den chostas incháilithe a chumhdach. 9. Más iomchuí, féadfar deontais oibriúcháin a dhámhachtain le haghaidh feidhmiú eagraíochtaí dá dtagraítear in Airteagal 11(3) nach sáróidh 50% de na costais incháilithe. 10. Mar ranníocaíocht le speansais arna dtabhú ag na Ballstáit agus gníomhaíochtaí atá bunaithe ar shuirbhéanna á ndéanamh acu, féadfaidh cnapshuim in aghaidh na sraithe sonraí, ar sonraí iad a gcuirfear torthaí iomlána ón suirbhé ar aghaidh chuig an gCoimisiún ina dtaobh, a íoc suas le huastairseach arna sainiú de réir an tsuirbhé. Saineoidh an Coimisiún na méideanna agus aird chuí á tabhairt aige ar a chasta atá an suirbhé. Airteagal 11 Tairbhithe atá incháilithe do dheontais 11. I gcomhréir le hAirteagal 5(3) de Rialachán (CE) Uimh. 223/2009, féadfaidh deontais do thairbhithe arna sainaithint ann a dhámhachtain gan glao ar thograí a dhéanamh roimh ré. 12. Féadfaidh tairbhithe dá dtagraítear i mír 1 agus comhlachtaí eile a bheith páirteach i líonraí comhoibríocha gan glao a bheith déanta ar thograí i gcomhréir leis an Rialachán Airgeadais. 13. Féadfaidh deontais oibriúcháin dá dtagraítear in Airteagal 10(3) a dhámhachtain d'eagraíochtaí a chomhlíonann na critéir seo a leanas ar fad: (a) Go bhfuil siad neamhbhrabúsach, neamhspleách ar an tionscal agus ar leasanna tráchtála agus gnó nó leasanna eile, agus gurb iad a bpríomhchuspóirí agus a bpríomhghníomhaíochtaí cur chun feidhme Chód Cleachtais an Staidrimh Eorpaigh a chur chun cinn agus a thacú, agus modhanna táirgthe nua a chur chun feidhme i gcomhair staidrimh Eorpaigh, ar modhanna iad a bheidh dírithe ar ghnóthachain éifeachtúlachta agus ar fheabhsúcháin cháilíochta ar an leibhéal Eorpach. (b) Gur thug siad tuairiscí sásúla don Choimisiún maidir lena mballraíocht, a rialacha inmheánacha agus a bhfoinsí cistiúcháin. Airteagal 12 Leasanna airgeadais an Aontais Eorpaigh a chosaint 14. Glacfaidh an Coimisiún bearta cuí chun a áirithiú, i gcás ina gcuirfear gníomhaíochtaí arna maoiniú faoin Rialachán seo chun feidhme, go mbeidh leasanna airgeadais an Aontais Eorpaigh á gcosaint trí bhearta coisctheacha a chur chun feidhme i gcoinne calaoise, éillithe agus aon ghníomhaíochtaí neamhdhleathacha eile, trí sheiceálacha éifeachtacha, agus, má thugtar mírialtachtaí faoi deara, trí na méideanna a íocadh go mícheart a ghnóthú agus, nuair is iomchuí, trí phionóis éifeachtacha, chomhréireacha agus bhactha a chur i bhfeidhm. 15. Beidh cumhacht iniúchóireachta ag an gCoimisiún nó ag a ionadaithe agus ag an gCúirt Iniúchóirí, ar bhonn doiciméad agus seiceálacha ar an láthair, ar gach tairbhí deontais, ar gach conraitheoir agus ar gach fochonraitheoir a fuair cistiúchán faoi chuimsiú an Rialacháin seo. Féadfaidh an Oifig Eorpach Frith-Chalaoise (OLAF) seiceálacha agus cigireachtaí ar an láthair a dhéanamh ar oibreoirí eacnamaíocha a mbaineann a leithéid de chistiúchán leo, go díreach nó go hindíreach, de réir na nósanna imeachta atá sonraithe i Rialachán (Euratom, CE) Uimh. 2185/96 agus d'fhonn a aimsiú an raibh calaois, éilliú nó gníomhaíocht neamhdhleathach ar bith eile i gceist a dhéanfadh difear do leasanna airgeadais an Aontais Eorpaigh i ndáil le comhaontú deontais nó cinneadh deontais nó conradh arna chistiú faoin Rialachán seo. Gan dochar don chéad ná don dara fomhír, déanfaidh comhaontuithe comhair le tríú tíortha agus le heagraíochtaí idirnáisiúnta agus comhaontuithe deontais agus cinntí deontais agus conarthaí a thig as cur chun feidhme an Rialacháin seo an chumhacht a thabhairt go sainráiteach don Choimisiún, do Chúirt na nIniúchóirí agus do OLAF na hiniúchtaí agus na seiceálacha agus cigireachtaí sin ar an láthair a dhéanamh. Airteagal 13 Rannpháirtíocht tríú tíortha sa Chlár Beidh rannpháirtíocht sa Chlár Staidrimh Eorpach ar oscailt: (c) do thíortha CSTE/LEE, i gcomhréir leis na coinníollacha atá bunaithe sa Chomhaontú ar an LEE; (d) do thíortha a bhfuil feidhm ag Beartas Comharsanachta na hEorpa maidir leo, do thíortha atá ag iarraidh comhlachais san Aontas Eorpach, do thíortha ar iarrthóirí ar chomhlachas iad agus do thíortha atá i mbun aontachais an Aontas Eorpach, agus do thíortha na mBalcán Thiar atá páirteach sa phróiseas cobhsaíochta agus comhlachais, i gcomhréir leis na coinníollacha atá leagtha síos sna comhaontuithe déthaobhacha nó iltaobhacha ábhartha leis na tíortha sin lena mbunaítear na prionsabail ghinearálta dá rannpháirtíocht i gcláir de chuid an Aontais Eorpaigh. Airteagal 14 Tuarascálacha 16. Déanfaidh an Coimisiún, tar éis dó dul i gcomhairle leis an gCoiste um an gCóras Staidrimh Eorpach, tuarascáil eatramhach ar dhul chun cinn a chur faoi bhráid Pharlaimint na hEorpa agus na Comhairle i mí an Mheithimh 2015 ar a dhéanaí. 17. Faoi dheireadh 2018, déanfaidh an Coimisiún, tar éis dó dul i gcomhairle leis an gCoiste um an gCóras Staidrimh Eorpach, tuarascáil mheastóireachta chríochnaitheach maidir le cur chun feidhme an chláir a chur faoi bhráid Pharlaimint na hEorpa agus na Comhairle. Airteagal 15 Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh. Arna dhéanamh sa Bhruiséil, Thar ceann Pharlaimint na hEorpa Thar ceann na Comhairle An tUachtarán an tUachtarán IARSCRÍBHINN Bonneagar staidrimh agus cuspóirí an Chláir Staidrimh Eorpaigh 2013-2017 Réamhrá Tá staidreamh iontaofa inchomparáide maidir leis na dálaí eacnamaíocha, sóisialta agus comhshaoil san AE, agus a gcomhpháirteanna ar an leibhéal naisiúnta agus réigiúnach, de dhíth le beartais an AE a chur i bhfeidhm. Lena chois sin, mura bhfuil staidreamh Eorpach ann, ní thuigfidh an pobal i gcoitinne an Eoraip agus ní fhéadfaidh saoránaigh a bheith rannpháirteach sa phróiseas daonlathach agus sa phlé faoin AE mar atá sé agus mar a bheidh. Is é an clár staidrimh Eorpach a sholáthraíonn an creat reachtach chun staidreamh Eorpach a fhorbairt, a tháirgeadh agus a scaipeadh le linn na tréimhse 2013-2017. Déantar staidreamh Eorpach a fhorbairt, a tháirgeadh agus a scaipeadh faoin gcreat reachtach sin trí dhlúthchomhar comhordaithe sa Chóras Staidrimh Eorpach. Cuireann staidreamh arna fhorbairt, arna tháirgeadh agus arna scaipeadh faoin gclár le cur chun feidhme bheartais an AE, mar atá siad léirithe sa Chonradh ar Fheidhmiú an Aontais Eorpaigh, sa straitéis Eoraip 2020 maidir le fás cliste, inbhuanaithe agus cuimsitheach agus sna tionscnaimh shuaitheanta a bhaineann léi agus i mbeartais eile ar a ndírítear i dtosaíochtaí straitéiseacha an Choimisiúin. Ós rud é gur clár ilbhliantúil é an clár staidrimh Eorpach 2013-2017 lena gcumhdaítear tréimhse cúig bliana agus ós rud é go bhfuil sé d'aidhm ag an gCóras Staidrimh Eorpach leanúint de bheith ina phríomhghníomhaire i réimse an staidrimh, tá an clár staidrimh Eorpach 2013-2017 uaillmhianach ó thaobh a raoin feidhme agus a chuspóirí de, ach cuirfear an clár chun feidhme de réir cur chuige céim ar chéim. Bonneagar staidrimh Bunófar bonneagar faisnéise staidrimh leis an gclár staidrimh Eorpach. Ní mór an bonneagar sin a bheith ullamh don úsáid fhairsing agus dhian a bhainfear as ar mhaithe le feidhmeanna éagsúla. Is ceapadh beartais a dhreasaíonn na cinntí staidreamh Eorpach a tháirgeadh, ach ba cheart an staidreamh sin a bheith ar fáil do chinnteoirí, do thaighdeoirí, do ghnóthais agus shaoránaigh Eorpacha i gcoitinne freisin ós leas poiblí iad agus is iad na saoránaigh agus gnóthais a íocann astu, sa dóigh gur cheart go mbainfidís-sean tairbhe as na seirbhísí a sholáthraítear chomh maith. Ionas go gcomhlíonfaidh an bonneagar an ról sin ní mór é a cheapadh de réir creata choincheapúil fhónta, ar creat é a áiritheoidh go mbeidh an bonneagar oiriúnach do raon críocha ar láimh amháin agus, ar an láimh eile, go mbeifear in ann an bonneagar a chur in oiriúint go solúbtha do riachtanais athraitheacha na n-úsáideoirí sna blianta amach romhainn. Tá an bonneagar faisnéise staidrimh léirithe thíos: BONNEAGAR FAISNÉISE STAIDRIMH Eochair Sonraí: údaráis staidrimh a bhailigh an fhaisnéis, trí ghníomhaíochtaí traidisiúnta staidrimh (suirbhéanna samplacha, daonáirimh etc.)/sonraí ó fhoinsí eile, arna n-athúsáid chun críocha staidrimh. Tá an fhaisnéis sin oiriúnaithe chun freastal ar riachtanais i réimsí sonracha beartais, e.g. an margadh saothair, imirce nó talmhaíocht. Cuimsíonn an téarma sonraí arna mbailiú chun críocha riaracháin ach arna n-úsáid ag údaráis staidrimh chun críocha staidrimh (tagraítear dóibh sin mar shonraí ó fhoinsí riaracháin de ghnáth). Córais cuntasaíochta: cuntais, cláir chomhardaithe agus táblaí atá comhleanúnach agus comhtháite agus atá bunaithe ar shraith rialacha arna gcomhaontú go hidirnáisiúnta. A bhuí le creat cuntasaíochta áiritheofar próifíl ard comhsheasmhachta agus inchomparáideachta; féadfar sonraí staidrimh a thiomsú agus a chur i láthair i bhformáid atá ceaptha chun críocha anailíse agus ceaptha beartais. Táscairí: is éard is táscaire ann tomhas achomhair a bhaineann le saincheist nó feiniméan tábhachtach agus atá díortha ó shraith d'fhíoras breathnaithe. Féadfaidh táscairí a úsáid chun suíomhanna coibhneasta a léiriú nó chun athrú dearfach nó diúltach a léiriú. Ionchur díreach i mbeartais an AE agus i mbeartais dhomhanda iad táscairí de ghnáth. Baineann tábhacht leo i réimsí beartais straitéiseacha chun spriocanna a shocrú agus chun faireachán a dhéanamh ar ghnóthú na spriocanna sin. Faoi chuimsiú na fhorscéime sin, déanfar idirdhealú breise sa chlár staidrimh Eorpach idir trí ghrúpa eile d'fhaisnéis staidrimh: staidreamh gnó; staidreamh i ndáil le hEoraip an phobail; agus staidreamh geospásúil, comhshaoil, talmhaíochta agus staidreamh earnálacha eile. Is iad beartais an AE agus beartais dhomhanda ábhartha na hionstraimí lena sonraítear na riachtanais staidrimh ar a bhfreastalóidh an clár staidrimh Eorpach tríd an struchtúr athchóirithe agus na próisis tháirgthe a chomhfhreagraíonn dó. Dá bhrí sin, tá léiriú ar gach beartas aonair de chuid an AE agus ar gach beartas domhanda sna comhpháirteanna difriúla den bhonneagar staidrimh agus tá siad cumhdaithe ag gníomhaíochtaí sonracha sa chlár staidrimh Eorpach. Déanfar beartais nua a shainaithneofar sna blianta amach romhainn a chumhdach trí chosáin dhíorthaithe nua a bhunú maidir le táscairí/cuntais bunaithe ar an bhfaisnéis staidrimh arna táirgeadh faoi na trí cholún. FAISNÉIS STAIDRIMH – STRUCHTÚR AGUS DINIMIC Cuspóirí Is é cuspóir ginearálta an chláir an Córas Staidrimh Eorpach a bheith mar phríomhsholáthróir staidrimh ardcháilíochta maidir leis an Eoraip, agus bainfear é sin amach trí bhíthin na gcuspóirí sonracha seo a leanas: · Cuspóir 1: faisnéis staidrimh ardcháilíochta a sholáthar chun tacú le forbairt, le faireachán agus le meastóireacht ar bheartais an Aontais Eorpaigh a thugann léiriú iomchuí ar thosaíochtaí; · Cuspóir 2: modhanna táirgeachta nua a chur chun feidhme maidir le staidreamh Eorpach a dhíríonn ar ghnóthachain éifeachtúlachta agus ar fheabhsúcháin cháilíochta; · Cuspóir 3: an chomhphairtíocht istigh sa Chóras Staidrimh Eorpach agus in áiteanna eile a neartú chun feabhas breise a chur ar a tháirgiúlacht agus a ról ar thús cadhnaíochta ar fud an domhain maidir le staidreamh oifigiúil. Tá na cuspóirí sonracha roinnte ina réimsí tosaíochta éagsúla a bhfuil tuairisc orthu thíos. Tá Cuspóir 1 cumhdaithe ag 'I. Aschuir Staidrimh', Cuspóir 2 ag 'II. Modh Táirgthe Staidreamh an AE' agus Cuspóir 3 ag 'III. Comhpháirtíocht'. I. ASCHUIR STAIDRIMH TÁSCAIRÍ 1.1. EORAIP 2020 Is é formhuiniú na Comhairle Eorpaí mí Meithimh 2010 ar an straitéis Eoraip 2020 maidir le fás cliste, inbhuanaithe agus cuimsitheach a mhúnlaigh den chuid is mó an clár oibre straitéiseach a bheidh ann i gcomhair bheartais an Aontais Eorpaigh agus i gcomhair beartas náisiúnta sna blianta amach anseo. Bunaítear leis an gclár oibre roinnt príomhspriocanna agus tionscnamh suaitheanta nach mór don CSE táscairí staidrimh a sholáthar mar gheall orthu i roinnt réimsí (i.e. feabhas a chur ar na dálaí le haghaidh nuálaíochta, taighde agus forbartha, fostaíocht a chur chun cinn, cuspóirí an AE maidir le hathrú aeráide agus fuinneamh a bhaint amach, éifeachtúlacht acmhainní, feabhas a chur ar leibhéil oideachais, lena n-áirítear soghluaisteacht foghlama, aosú gníomhach folláin, agus cuimsiú sóisialta tríd an mbochtaineacht a laghdú). Cuspóir: Faisnéis staidrimh de cháilíocht a sholáthar chun faireachán a dhéanamh ar chur chun feidhme bheartas Eoraip 2020 maidir le fás cliste, inbhuanaithe agus cuimsitheach. Déanfar an cuspóir a chur chun feidhme tríd an méid seo a leanas: · Táscairí príomhspriocanna atá cothrom le dáta le haghaidh Eoraip 2020 (i réimse na fostaíochta, taighde agus forbairt, nuálaíocht, fuinneamh/athrú aeráide, oideachas, an comhshaol, cosaint shóisialta agus cuimsiú sóisialta) a bheith ar fáil ar shuíomh gréasáin Eurostat; · Staidreamh a bheith ar fáil chun tacú leis an bhfaireachán ar chur chun feidhme thionscnaimh shuaitheanta Eoraip 2020; · Táscairí breise a bheith ar fáil mar ionchur i gcomhair meastóireachta ex-post agus ex-ante ar bheartas eacnamaíoch, sóisialta agus comhshaoil an Aontais Eorpaigh. 1.2. RIALACHAS EACNAMAÍOCH De dheasca na géarchéime agus an teannais sna margaí airgeadais aibhsíodh an gá le rialachas eacnamaíoch an Aontais a neartú. Tá bearta cinntitheacha glactha ag an AE cheana féin maidir le rialachas eacnamaíoch agus comhordú eacnamaíoch, agus beidh impleachtaí móra staidrimh ag baint le roinnt de na bearta sin sa bhreis ar na gníomhaíochtaí staidrimh reatha. Cuspóir: Faisnéis staidrimh nua a fhorbairt agus an fhaisnéis staidrimh atá ann a fheabhsú, ar faisnéis í atá ábhartha do lucht cinnteoireachta an AE agus don phobal i gcoitinne i ndáil le rialachas eacnamaíoch atá neartaithe agus comhtháite le haghaidh an AE agus an timthriall faireachas lena gcomhtháthaítear an Comhshocrú Cobhsaíochta agus Fáis agus beartas eacnamaíoch. Déanfar an cuspóir a chur chun feidhme tríd an méid seo a leanas: · Ionchur staidrimh i gcomhair scórchlár na míchothromaíochtaí maicreacnamaíocha agus na hanailíse is bunús leis; · Ionchur staidrimh chun feabhas a chur ar an Comhshocrú Cobhsaíochta agus Fáis; · Sraith táscairí chun iomaíochas forbartha agus táirgthe a thomhas; · Bainistíocht cháilíochta láidir a chur chun feidhme sa slabhra táirgeachta, lena gcumhdófar freisin sonraí airgeadais phoiblí réamhtheachtacha agus na sreafaí oibre is bunús leo sna Ballstáit. Cuspóir: Staidreamh iontaofa agus táscairí iontaofa a sholáthar do lucht cinnteoireachta na hEorpa chun críocha riaracháin agus rialála agus chun faireachán a dhéanamh ar ghealltanais shonracha bheartais de chuid an AE. Déanfar an cuspóir a chur chun feidhme tríd an méid seo a leanas: · Scóip an staidrimh chun críocha riaracháin agus rialála arna sainiú agus arna gcomhaontú i gcomhpháirt le húsáideoirí, lena n-áirítear faireachán ar staidreamh maidir le hollioncam náisiúnta agus féinacmhainní CBL, Cistí Struchtúracha, agus riachtanais le haghaidh luacha saothair agus pinsean chomh maith le ríomhanna débhliantúla ar liúntais mhisin faoi Rialacháin Foirne an AE; · Creat láidir bainistíochta cáilíochta i gcomhair na dtáscairí sin a bheith sainithe, curtha chun feidhme agus mínithe. 1.3 DOMHANDÚ EACNAMAÍOCH De dheasca éifeachtaí na géarchéime airgeadais, an mhéadaithe ar shreafaí trasteorann agus ilroinnt na bpróiseas táirgthe, aibhsíodh an gá le creat níos comhsheasmhaí i gcomhair táirgthe dhomhandaithe agus le feabhas a chur ar thomhas an táirgthe sin. Cuspóir: Feabhas a chur ar na táscairí agus ar an bhfaisnéis staidrimh atá ar fáil maidir le domhandú eacnamaíoch agus slabhraí luacha domhanda i gcomhair lucht cinnteoireachta an AE agus i gcomhair an phobail i gcoitinne. Déanfar an cuspóir a chur chun feidhme tríd an méid seo a leanas: · Táscairí atá ann cheana maidir domhandú eacnamaíoch agus slabhraí luacha domhanda a thabhairt cothrom le dáta agus cinn nua a fhorbairt, lena n-áirítear sreafaí acmhainní nádúrtha agus spleáchas orthu, agus iad ar fáil ar shuíomh gréasáin Eurostat; · Anailís ar na slabhraí luacha domhanda, trí tháblaí iomchuí ionchuir/aschuir b'fhéidir, agus staidreamh trádála eachtraí agus gnó, lena n-áirítear nascadh micreashonraí. CREATA CUNTASAÍOCHTA Leis an Teachtaireacht ón gCoimisiún dar teideal 'GDP and beyond' agus le foilsiú thuarascáil Stiglitz-Sen-Fitoussi tá dreasú nua ann i dtaobh an phríomhdhúshláin atá ann don chóras staidrimh, eadhon conas staidreamh níos fearr a fháil i ndáil le saincheisteanna trasearnálacha agus conas staidreamh níos comhtháite a fháil chun tuairisc a thabhairt ar fheiniméin chasta shóisialta, chomhshaoil agus eacnamaíocha sa bhreis ar na tomhais a dhéantar ar aschur eacnamaíoch go traidisiúnta. Cuireann Córas Eorpach na gCuntas (CEC) creat comhtháite agus comhsheasmhach ar fáil i gcás an staidrimh eacnamaíoch ar fad lenar cheart táscairí eile a bheith ag gabháil chun faisnéis níos cuimsithí a sholáthar i gcomhair ceaptha beartais agus cinnteoireachta. 2.1 FEIDHMÍOCHT EACNAMAÍOCH AGUS SHÓISIALTA De dheasca na géarchéime airgeadais is treise an gá le sraith táscairí maicreacnamaíocha ardcháilíochta chun tuiscint níos fearr a fháil agus anailís níos fearr a dhéanamh ar luaineachtaí eacnamaíocha agus ar an dóigh sin an próiseas cinnteoireachta a éascú. De bharr an táirgthe dhomhandaithe tá méadú ag teacht ar an ngá creat comhsheasmhach a fhorbairt lena n-éascófar léirmhíniú agus comhtháthú staidrimh ó réimsí éagsúla. Cuspóir: Tomhas na feidhmíochta eacnamaíche a fhorlíonadh le gnéithe éagsúla den domhandú, de cháilíocht bheatha, d'inbhuanaitheacht chomhshaoil, de shláinte, d'fholláine agus de chomhtháthú sóisialta. Creat a fhorbairt chun anailís a dhéanamh ar tháirgeadh domhandaithe. Déanfar an cuspóir a chur chun feidhme tríd an méid seo a leanas: · Táscairí maidir le dáileadh ioncaim/tomhaltais ar theaghlaigh arna dtáirgeadh (trí chomhiomláin na gCuntas Náisiúnta agus sonraí ó shuirbhéanna ar theaghlaigh a réiteach); · Cuntais Náisiúnta a chur chun feidhme agus a thiomsú don bhliain, don ráithe agus don réigiún i gcomhréir le CEC 1995/2010; · Staidreamh praghais atá tráthúil agus de cháilíocht a thiomsú, go háirithe treoiruimhreacha comhchuibhithe praghsanna tomhaltóirí; · Cuntais satailíte arna bhforbairt i gcomhair dhá réimse nua ar a laghad (e.g. taighde agus forbairt, sláinte, cuntais shóisialta); · bunachar sonraí a chruthú chun fás agus táirgeacht a thomhas; · Creat coincheapúil a fhorbairt chun anailís a dhéanamh ar tháirgeadh domhandaithe. Cuspóir: Príomhtháscairí maicreacnamaíocha agus sóisialta agus Príomhtháscairí Eacnamaíocha Eorpacha a sholáthar mar shraith comhsheasmhach táscairí arna ndíriú ar riachtanais le staidreamh ón AE agus le staidreamh domhanda agus Príomhtháscairí Eacnamaíocha Eorpacha a choigeartú chun freastal ar riachtanais athraitheacha úsáideoirí. Déanfar an cuspóir a chur chun feidhme tríd an méid seo a leanas: · Forbairt chomhardaithe ar dheaiseanna príomhtháscairí maicreacnamaíocha, sóisialta agus forbartha inbhuanaithe; · Modheolaíocht chomhchuibhithe i gcomhair príomhtháscairí maicreacnamaíocha agus sóisialta agus Príomhtháscairí Eacnamaíocha Eorpacha; · Feabhas ar inchomparáideacht idirnáisiúnta táscairí; · Feabhas ar uirlisí chun go mbeidh sé níos éasca táscairí a léirmhíniú agus a chur in iúl; · Staidreamh comhchuibhithe a bheith ar fáil thar ceann gach Ballstáit maidir le tithíocht agus cúrsaí gaolmhara. 2.2 INBHUANAITHEACHT CHOMHSHAOIL Ardtosaíocht ar chlár oibre na hEorpa agus cuspóir de chuid Chonarthaí an AE is ea an comhshaol a chosaint, a chaomhnú agus a fheabhsú i gcomhair na glúine seo agus na nglúnta amach anseo, chomh maith le héifeachtaí an athraithe aeráide a chomhrac. Ar mhaithe le beartais éifeachtúla sna réimsí sin is gá faisnéis staidrimh ó réimsí eagsúla. Cuspóir: Cuntais chomhshaoil agus staidreamh maidir le hathrú aeráide a sholáthar, ag cur forbairtí idirnáisiúnta sa réimse sin san áireamh. Déanfar an cuspóir a chur chun feidhme tríd an méid seo a leanas: · Córas comhsheasmhach cuntas comhshaoil a fhorbairt mar 'chuntais shatailíte' do na Cuntais Náisiúnta, lena soláthrófar faisnéis maidir le hastaíochtaí san atmaisféar, tomhaltas fuinnimh, sreafaí agus cúltaiscí acmhainní nádúrtha ábharacha agus uisce, trádáil in amhábhair bhunúsacha agus chriticiúla, cánachas comhshaoil agus caiteachas ar chosaint an chomhshaoil, lena bhféadfaí fás/soláthar glas a áireamh; · Táscairí a léiríonn brúnna tánaisteacha, tionchar an athraithe aeráide, lena n-áirítear an tionchar ar shláinte, pointí leochaileachta agus dul chun cinn maidir le hoiriúnú, a thabhairt cothrom le dáta, a fhorbairt, a tháirgeadh agus a scaipeadh. SONRAÍ 3.1 GNÓ Tá líon mór beartas de chuid an AE dírithe ar fhiontair Eorpacha. Thairis sin, is orthusan atá an mhortabháil sonraí bunúsacha a sholáthar. Dá réir sin, tá éileamh mór ar staidreamh gnó, sa chiall is leithne, chun tacú leis an bpróiseas cinnteoireacht ach freisin chun cuidiú le saoránaigh Eorpacha agus le gnóthais Eorpacha tionchar na mbeartas sin a thuiscint i bhfianaise idirdhealú idir fiontair mhóra, fiontair de mhéid idirmheánach agus FBManna a bhfuil breis gá le staidreamh mionsonraithe agus comhchuibhithe mar gheall orthu. Ag an am céanna, is gá an t-ualach riaracháin agus tuairiscithe a laghdú. Cuspóir: Éifeachtúlacht agus éifeachtacht próiseas táirgthe a mhéadú. Staidreamh de cháilíocht a sholáthar maidir le príomhréimsí ar le fiontair an leas is tábhachtaí iontu, amhail staidreamh gnó, táscairí gearrthéarmacha, a n-infheistíocht i gcaipiteal daonna agus i scileanna, idirbhearta idirnáisiúnta, domhandú, faireachán ar an margadh aonair, taighde agus forbairt agus nuálaíocht, agus turasóireacht. Ba cheart aird ar leith a thabhairt ar shonraí a bheith ar fáil in earnálacha tionsclaíocha nó seirbhísí lena mbaineann breisluach mór. Déanfar an cuspóir a chur chun feidhme tríd an méid seo a leanas: · Sonraí atá ar fáil sa chóras staidrimh nó sa tsochaí a athúsáid, agus comhbhonneagar agus comhuirlisí a tháirgeadh; · Faisnéis staidrimh agus táscairí maidir le gnó a sholáthar ar bhonn bliantúil agus fobhliantúil; · Staidreamh faisnéise a sholáthar lena dtuairiscítear áit na hEorpa in ordlathas an domhain agus caidreamh an AE le cuid eile an domhain; · Faisnéis staidrimh a sholáthar chun anailís a dhéanamh ar shlabhraí luacha domhanda agus Clár Ghrúpa an Euro a fhorbairt mar chnámh droma chun faisnéis trasréimse a bhailiú maidir le domhandú; · Trádáil in earraí agus trádáil i seirbhísí a athchothromú maille le feabhas ar infhaighteacht sonraí maidir le seirbhísí agus gníomhaíochtaí chun faisnéis staidrimh a athchothromú i dtaobh seirbhísí agus táirgí; · Uirlisí a fhorbairt chun faireachán a dhéanamh ar an margadh aonair, amhail uirlís phraghas an bhia agus táscairí gaolmhara; · Staidreamh de cháilíocht a sholáthar maidir le príomhréimsí nuálaíochta agus feidhmíocht taighde agus forbartha trí bhreis úsáide a bhaint as cláir paitinní agus trí bhreis taighde agus trí bhreis úsáide a bhaint as micreashonraí aonair ar mhaithe le staidreamh; · Staidreamh de cháilíocht a sholáthar maidir le soláthar agus éileamh in earnáil na turasóireachta trí bhailiú optamach sonraí agus trí fheabhas a chur ar chomhtháthú sonraí ó réimse na turasóireachta agus réimsí eile; · Bailiú sonraí a chuíchóiriú maidir le gairmoiliúint i bhfiontair. 3.2 EORAIP AN PHOBAIL Tá líon mór beartas de chuid an AE dírithe ar shaoránaigh Eorpacha. Dá thoradh sin, tá éileamh mór ar staidreamh sóisialta, sa chiall is leithne, chun tacú leis an bpróiseas cinnteoireachta agus chun cuidiú le saoránaigh Eorpacha tionchar na mbeartas sin ar a saolta féin a mheas. Cuspóir: Staidreamh de cháilíocht a sholáthar maidir le príomhréimsí beartais shóisialta ar leis an saoránach an leas is tábhachtaí iontu, amhail comhtháthú sóisialta, bochtaineacht, dúshláin dhéimeagrafacha (daoine aosta agus imirce go háirithe), an margadh saothair, oideachas agus oiliúint, lena n-áirítear soghluaisteacht foghlama an aosa óig, cultúr, gníomhaíocht fhisiciúil, cáilíocht bheatha, sábháilteacht, sláinte, míchumas, tomhaltas, saorghluaisteacht agus an margadh aonair, soghluaisteacht daoine óga, nuálaíocht theicneolaíoch agus stíleanna beatha nua a roghnú. Déanfar an cuspóir a chur chun feidhme tríd an méid seo a leanas: · Bonneagar bunúsach comhdhlúite i gcomhar Staidrimh Shóisialta Eorpaigh, lena n-áirítear raon bailiúchán bunaithe ar shuirbhéanna agus ar riarachán a bheith i bhfeidhm; · Suirbhéanna nuachóirithe maidir le Lucht Saothair agus maidir le Dálaí Ioncaim agus Maireachtála, agus ina bhfianaise sin déanfar athbhreithniú ar inneachar, ar dhearadh agus ar ghnéithe bailithe sonraí (go háirithe an modh bailithe sonraí) gach suirbhé shóisialta, go háirithe suirbhéanna ar Lucht Saothair agus ar Dhálaí Ioncaim agus Maireachtála; · Staidreamh a sholáthar maidir le hoideachas agus le hoiliúint, lena n-áirítear cuíchóiriú agus nuachóiriú an tSuirbhé ar Oideachas Daoine Fásta chun modúil rialta a dhéanamh de a chomhfhreagróidh do riachtanais le sonraí maidir le hoideachas agus le hoiliúint; · Staidreamh a sholáthar maidir le gníomhaíocht fhisiciúil agus le cultúr; · Staidreamh a sholáthar maidir le sábháilteacht[21], sláinte[22] agus míchumas; · Gníomhaíochtaí an chláir oibre maidir le príomhshruthú staidrimh imirce a chur chun feidhme; · Táscairí cáilíochta beatha a sholáthar chun dul chun cinn sochaithe a thomhas. 3.3 STAIDREAMH GEOSPÁSÚIL, COMHSHAOIL, TALMHAÍOCHTA AGUS STAIDREAMH EARNÁLACHA EILE A bhuí le staidreamh a chomhcheangal le sonraí spásúil agus le hanailís gheospásúil beidh deiseanna nua forleathana ann agus bainfidh an CSE leas astu. Ní mór aird ar leith a thabhairt ar shaincheisteanna sonracha, amhail rúndacht agus bailíocht staidrimh maidir le meastacháin achair bhig. Amach anseo, beidh staidreamh fuinnimh agus iompair de cháilíocht ríthábhachtach chun tacú leis an straitéis Eoraip 2020 agus le beartas an AE maidir le hathrú aeráide. Beidh an talmhaíocht fós den tábhacht i measc na mbeartas Eorpach sa tréimhse 2013-2017. Imreoidh toradh an mhacnaimh ar an gComhbheartas Talmhaíochta tar éis 2013 tionchar mór ar an obair staidrimh. Beidh an bhéim ar ghnéithe a bhaineann leis an gcomhshaol, le bithéagsúlacht/éiceachóras, eacnamaíocht, sláinte agus sábháilteacht an duine agus leis an tsochaí. Cuspóir: Tacú le ceapadh beartais atá bunaithe ar fhianaise trí bhreis úsáide agus úsáid níos solúbtha a bhaint as faisnéis spásúil arna comhcheangal le faisnéis staidrimh shóisialta, eacnamaíoch agus chomhshaoil. Déanfar an cuspóir a chur chun feidhme tríd an méid seo a leanas: · Tuilleadh forbartha, cothabhála agus úsáide a bhaint as an mBonneagar d’Fhaisnéis Spáis sa Chomhphobal Eorpach (INSPIRE) agus go háirithe geothairseach an AE; · Raon faisnéise geografaí a bheith ar fáil a bhuí le comhar le cláir de chuid an AE le haghaidh suirbhéanna ar úsáid talún agus cianbhraiteacht; · Sonraí staidrimh a chomhtháthú más ábhartha, chun bonneagar solúbtha ilfhoinsí a chruthú d'fhonn anailís spásúil/ama spriocdhírithe a sholáthar. Cuspóir: Staidreamh comhshaoil de cháilíocht a sholáthar chun tacú le próiseas ceaptha beartais an AE. Déanfar an cuspóir a chur chun feidhme tríd an méid seo a leanas: · Sraith príomhstaidrimh chomhshaoil maidir le hacmhainní, amhail dramhaíl agus athchúrsáil, uisce, fosuithe amhábhar, seirbhísí éiceachórais agus bithéagsúlacht ar an leibhéal náisiúnta agus ar leibhéal réigiúnacha más féidir, agus sraith príomhstaidrimh a bhaineann le hathrú aeráide chun tacú le gníomhaíochtaí maolaithe agus oiriúnaithe agus beartais ar gach leibhéal ábhartha ón leibhéal áitiúil go leibhéal an AE. Cuspóir: Staidreamh fuinnimh agus iompar de cháilíocht a sholáthar chun tacú le beartais an AE. Déanfar an cuspóir a chur chun feidhme tríd an méid seo a leanas: · Staidreamh maidir le fuinneamh in-athnuaite a tháirgeadh agus a scaipeadh; · Staidreamh maidir le spáráil fuinnimh/éifeachtúlacht fuinnimh a tháirgeadh agus a scaipeadh; · Staidreamh maidir le sábháilteacht iompair, soghluaisteacht pháisinéirí, tomhas tráchta ar bhóthar agus iompar lasta idirmhódúil a tháirgeadh agus a scaipeadh. Cuspóir: Staidreamh de cháilíocht a sholáthar maidir le talmhaíocht, iascach agus foraoiseacht chun na Comhbheartais Talmhaíochta agus Iascaigh a fhorbairt agus chun faireachán a dhéanamh orthu, staidreamh lena léireofar príomhchuspóirí straitéiseacha de chuid na hEorpa a bhaineann le hinbhuanaitheacht chomh maith le forbairt tuaithe trí ghníomhaíochtaí rialta a dhéanamh i ndáil le staidreamh a fhorbairt, a tháirgeadh agus a scaipeadh. Déanfar an cuspóir a chur chun feidhme tríd an méid seo a leanas: · Bailiú na sonraí talmhaíochta a athbhreithniú agus a shimpliú i gcomhréir leis an athbhreithniú ar an gComhbheartas Talmhaíochta tar éis 2013; · Bailiú sonraí talmhaíochta a athcheapadh, go háirithe chun na críche cáilíocht a fheabhsú agus amlíne na sonraí a sholáthar; · An córas bainistithe sonraí maidir le húsáid/cumhdach talún a mhionsaothrú agus a chur chun feidhme; · An córas bailithe sonraí maidir le táscairí comhsheasmhacha talmhaíochta/comhshaoil a chur chun feidhme; · Miondealuithe iomchuí de réir réigiúin a sholáthar; · Sraith príomhshonraí foraoiseachta a chur chun feidhme agus a scaipeadh maidir le foraoiseacht chomhshaoil chomhtháite agus cuntasaíocht eacnamaíoch ina taobh (IEEAF). II. MODHANNA TÁIRGTHE STAIDREAMH AN AE Tá roinnt dúshlán roimh an CSE (Córas Staidrimh Eorpach) faoi láthair: méadú ar an éileamh ar staidreamh ardcháilíochta, síorfhás an éilimh ar staidreamh casta iltoiseach, gníomhaithe nua bheith ag teacht ar an margadh faisnéise, srianta ar acmhainní, an gá leis an ualach staidrimh ar fhreagróirí a laghdú tuilleadh chomh maith le huirlisí cumarsáide a éagsúlú. Tugtar le tuiscint leis seo na modhanna táirgthe agus scaipthe staidrimh oifigiúil Eorpaigh a oiriúnú ar bhealach forchéimnitheach. 1. BAINISTÍOCHT CÁILÍOCHTA SA CSE Cuspóirí Córas bainistíochta cáilíochta sa CSE arna bhunú ar Chód Cleachtais an Staidrimh Eorpaigh athbhreithnithe a chur chun feidhme, lena dtugtar isteach meicníochtaí nua faireacháin chun comhlíonadh an Chóid Chleachtais a mheasúnú bunaithe ar ghealltanais maidir le muinín as staidreamh arna gcomhaontú leis na Ballstáit. Comhroinnt dea-chleachtas a neartú i gcur chun feidhme an Chóid Chleachtais agus a áirithiú go ndíríonn an tuairisciú cáilíochta ar riachtanais dhifriúla úsáideoirí. Déanfar na cuspóirí a chur chun feidhme tríd an méid seo a leanas: · An Cód Cleachtais a chur chun feidhme go hiomlán; · Tiomantas maidir le muinín as staidreamh arna gcomhaontú le Ballstáit; · Creata dearbhaithe cáilíochta CSE agus CEBC (Córas Eorpach Banc Ceannais) a bheith ailínithe; · Riachtanais úsáideoirí maidir le cáilíocht a bheith comhlíonta. 2. TOSAÍOCHTAÍ A SHOCRÚ AGUS SIMPLIÚ Tá dúshlán mór roimh an gCóras Staidrimh Eorpach: Conas staidreamh Eorpach ardcháilíochta a sholáthar chun na riachtanais mhéadaitheacha le staidreamh i gcomhthéacs buiséad Ballstát atá laghdaithe go suntasach agus beartais fáis nialasaigh d'acmhainní daonna ag an gCoimsiún agus sna Ballstáit. I bhfianaise na srianta seo ar acmhainní ar leibhéal Eorpacha agus náisiúnta, tá sé tábhachtach bearta socraithe tosaíochtaí agus simpliúcháin a neartú, rud a éilíonn tiomantas chomhpháirtithe uile an CSE. Tugadh isteach meicníocht socraithe tosaíochtaí mar chuid chomhtháite d'ullmhú na gClár Oibre Bliantúil agus cuirfear chun feidhme í ar feadh ré an CSE 2013-2017. Is éard atá i gceist leis seo, as measc rudaí eile, athbhreithniú bliantúil ar na ceanglais staidrimh atá ann cheana a chur in ionad meicníochta riaracháin trí chur chuige straitéiseach agus leasanna úsáideoirí, táirgeoirí agus freagróirí á gcur san áireamh. Cuspóir: Meicníocht socraithe tosaíochtaí don CSE a chur chun feidhme chun na ceanglais tuairiscithe a shimpliú agus solúbthacht an CSE a mhéadú chun coigeartú do riachtanais nua le staidreamh agus srianta na dtáirgeoirí agus an t‑ualach freagartha á gcur san áireamh. Déanfar na cuspóirí a chur chun feidhme tríd an méid seo a leanas: · Tosaíochtaí a shainmhíniú agus acmhainní a leithdháileadh dá réir; · Tosaíochtaí don CSE arna sainmhíniú mar chuid den Chlár Oibre Bliantúil; · Torthaí comhairliúchán le húsáideoirí agus táirgeoirí arna léiriú sa Chlár Oibre Bliantúil; · Réimsí staidrimh atá le simpliú agus bailiú sonraí atá le laghdú/scor díobh a chur i bhfios d'úsáideoirí. 3. STAIDREAMH ILCHUSPÓIREACH AGUS GNÓTHACHAIN ÉIFEACHTÚLACHTA SA TÁIRGEADH Cuspóirí: Ailtireacht ghnó CSE a chur ar bun lenar féidir staidreamh AE a tháirgeadh ar bhealach níos comhtháite; modhanna táirgthe staidrimh agus meiteashonraí a chomhchuibhiú agus a chaighdeánú; cur le comhtháthú cothrománach (ar fud na réimsí staidrimh) agus ingearach (ar fud chomhpháirtithe an CSE) na bpróiseas táirgthe staidrimh sa CSE i leith phrionsabal na coimhdeachta; ilfhoinsí sonraí a úsáid agus a chomhtháthú; staidreamh ilchuspóireacha a sholáthar. Déanfar na cuspóirí a chur chun feidhme tríd an méid seo a leanas: · Úsáid níos mó a bhaint as sonraí iomchuí riaracháin sna réimsí staidrimh uile; · Foinsí nua sonraí don staidreamh Eorpacha a shainaithint agus a úsáid; · Rannpháirteachas méadaithe na n‑údarás staidrimh Eorpacha agus náisiúnta i ndearadh na dtaifead riaracháin; · Úsáid níos forleithne a bhaint as comhoiriúnú staidrimh agus teicníochtaí nasctha sonraí chun an tairiscint staidrimh AE a mhéadú; · An cur chuige Eorpach maidir le staidreamh arna úsáid do fhreagairt thapa beartais; · Modhanna táirgthe staidrimh AE a chomhtháthú níos mó trí ghníomhaíochtaí comhordaithe CSE; · Coincheapa staidrimh a chomhchuibhiú tuilleadh ar fud na réimsí staidrimh; · Bonneagar tagartha TF solúbtha agus caighdeáin theicniúla a fhorbairt agus a chur chun feidhme chun idir-inoibritheacht, comhroinnt sonraí agus meiteashonraí, agus samhaltú sonraí a fheabhsú; · Uirlisí TF caighdeánacha a úsáid ar fud na bpróiseas gnó staidrimh; · Úsáid agus infhaighteacht mhéadaithe modheolaíochtaí comhchuibhithe (lena n‑áirítear nósanna measctha cur chuige maidir le bailiú sonraí) agus meiteashonraí comhchuibhithe; · Ról na gclár gnó staidrimh a neartú mar ionad ina gcothabháiltear na haonaid staidrimh don staidreamh uile a bhaineann le gnó agus ina n‑úsáidtear é mar fhoinse d'earnálacha na gcuntas náisiúnta. Cuspóir: Dea-fheidhmiú agus comhleanúnachas an CSE a áirithiú trí chomhar agus cumarsáid éifeachtach. Déanfar an cuspóir a chur chun feidhme tríd an méid seo a leanas: · Tacaíocht éifeachtach agus éifeachtúil do chomhpháirtíocht sa CSE; · Próisis maidir le comhroinnt ualaigh agus oibre laistigh den CSE a shainmhíniú agus a chur chun feidhme; · Líonraí comhoibríocha a fhorbairt tuilleadh agus a dhéanamh oibríochtúil. 4. SCAIPEADH AGUS CUMARSÁID Cuspóirí: An CSE a bheith ina chéad fhoinse sonraí maidir le staidreamh AE do na húsáideoirí uile agus, go háirithe, do lucht cinnteoireachta poiblí agus príobháideach, trí sheirbhís faisnéise staidrimh ardcháilíochta, arna bunú ar phrionsabail na saor-rochtana ar staidreamh Eorpach, a sholáthar. An t-agallamh idir úsáideoirí agus táirgeoirí staidrimh a threisiú agus a leathnú chun riachtanais na n‑úsáideoirí maidir le staidreamh ardcháilíochta a chomhlíonadh. Tá rannpháirteachas luath úsáideoirí i bhforbairtí nua fíor-riachtanach chun éifeachtacht agus éifeachtúlacht an CSE a fheabhsú. Raon na dtáirgí scaipthe a leathnú agus a chuíchóiriú chun riachtanais na n‑úsáideoirí a úsáideann teicneolaíochtaí nua a chomhlíonadh. Bonneagar slán comhtháite agus cost-éifeachtúil a bhunú laistigh den CSE chun rochtain a fháil ar shonraí rúnda staidrimh oifigiúil chun críoch eolaíoch. Tús a chur le comhaid le haghaidh úsáide poiblí a tháirgeadh. Déanfar na cuspóirí a chur chun feidhme tríd an méid seo a leanas: · An CSE a aithint mar an chéad phointe tagartha d'úsáideoirí staidrimh Eorpaigh; · Bonneagar slán comhtháite a bheith curtha ar bun chun rochtain a fháil ar mhicreashonraí AE; · Córas a bheith curtha ar bun chun díriú ar iarrataí na n‑úsáideoirí ar rochtain láithreach ar faisnéis staidrimh agus ar chomhairle chun í a léirmhíniú; · Tairgí scaipthe a bheith coigeartaithe do riachtanais na n‑úsáideoirí a úsáideann teicneolaíochtaí nua; · Líon méadaithe aschur staidrimh maidir le saincheisteanna trasearnálacha; · Úsáid mhéadaithe teicneolaíochtaí nua cumarsáide agus scaipthe (mar shampla, bunaithe ar SDMX) · Tairiscint mhéadaithe tacar micreashonraí chun críocha taighde staidrimh. 5. OILIÚINT, NUÁLAÍOCHT AGUS TAIGHDE Cuspóirí: Riachtanais foghlama agus forbartha sa CSE a shásamh bunaithe ar chomhcheangal cúrsaí oiliúna agus deiseanna foghlama agus forbartha. An comhar idir comhaltaí an CSE a fheabhsú ar mhaithe le haistriú eolais agus dea‑chleachtais agus cur chuige nuálacha coiteanna a chomhroinnt agus a chur chun feidhme sa táirgeadh staidrimh. Gníomhaíochtaí, rannpháirteachas agus rannchuidiú na bpobal taighde a eagrú chun na slabhraí táirgthe staidrimh agus cáilíocht na faisnéise staidrimh oifigiúla a fheabhsú. Déanfar na cuspóirí a chur chun feidhme tríd an méid seo a leanas: · Céim iarchéime (mar shampla Máistreacht sa Staidreamh Oifigiúil) a fhorbairt; · Cláir oiliúna a thairiscint a dhíríonn ar riachtanais na n‑úsáideoirí; · Torthaí tionscadal taighde a chur i bhfeidhm sa táirgeadh agus sa scaipeadh staidrimh; · An CSE a aithint mar phointe tagartha do phobail taighde staidrimh; · Rannpháirteachas leathan na bpobal taighde i ngníomhaíochtaí taighde sa staidreamh oifigiúil; · Uirlisí leormhaithe a chur ar bun ar mhaithe le malartú cleachtas agus cur chun feidhme réiteach coiteann sa CSE. III. COMHPHÁIRTÍOCHT COMHPHÁIRTÍOCHT LAISTIGH DEN CSE AGUS LASMUIGH DE Cuspóir: An creat rialachais CSE feabhsaithe a chur chun feidhme. Déanfar an cuspóir a chur chun feidhme tríd an méid seo a leanas: · An dlí staidrimh athbhreithnithe a chur chun feidhme; Cinneadh faoi ról Eurostat; · Creat-Rialacháin ina gcumhdaítear réimsí staidrimh iomlána a ghlacadh. Cuspóir: Ról comhordúcháin Eurostat mar Oifig Staidrimh an Aontais Eorpaigh a fheabhsú. Déanfar an cuspóir a chur chun feidhme tríd an méid seo a leanas: · Eurostat a bheith rannpháirteach i dtionscnaimh uile an Choimisiúin maidir le gnéithe staidrimh go luath; · Agallaimh rialta le geallsealbhóirí ar leibhéal ardbhainistíochta a eagrú. Cuspóir: An comhar le Córas Eorpach na mBanc Ceannais agus leis na heagraíochtaí Eorpacha agus idirnáisiúnta atá rannpháirteach sa táirgeadh sonraí chun críoch staidrimh agus riaracháin a neartú trí chomhthionscadail agus forbairtí comhordaithe. Comhsheasmhacht idir caighdeáin Eorpacha agus idirnáisiúnta a áirithiú. Déanfar an cuspóir a chur chun feidhme tríd an méid seo a leanas: · Creat coiteann cáilíochta don CSE agus don CEBC (Córas Eorpach na mBanc Ceannais) a chur chun feidhme; · Eurostat a bheith rannpháirteach go méadaitheach i ngrúpaí comhairleacha idirnáisiúnta; · Modhanna nua comhair a shainmhíniú agus a chur chun feidhme; · CCN[23] (Córas na gCuntas Náisiúnta) nua/CEC[24] (Córas Eorpach na gCuntas) nua, CCCE[25] (Córas na gCuntas Comhshaoil agus Eacnamaíoch)/CEEC[26] (Cuntais Eacnamaíocha Eorpacha an Chomhshaoil) agus lámhleabhair um Chomhardú na nÍocaiochtaí a chur chun feidhme. Cuspóir: Gníomhaíochtaí comhairleacha staidrimh agus cúnaimh staidrimh a chur chun cinn i dtíortha lasmuigh den AE i gcomhréir le tosaíochtaí beartas eachtrach an AE agus béim ar leith ar mhéadú agus ar Bheartas Comharsanachta na hEorpa. Déanfar an cuspóir a chur chun feidhme tríd an méid seo a leanas: · Ceannaireacht an CSE a fheidhmiú ar bhonn idirnáisiúnta; · Sonraí d'ardchaighdeán chun críocha bheartas eachtrach an AE a sholáthar; · Tacaíocht do sheirbhísí de chuid an Choimisiúin chun beartais forbartha agus comhair idirnáisiúnta a chur chun feidhme, ina gcaidreamh le heagraíochtaí idirnáisiúnta agus in ábhair leasa choitinn maidir le staidreamh le réigiúin nó tíortha neamh-Eorpacha; · Sonraí staidrimh ábhartha chun tacú leis an bpróiseas méadaithe agus leis na caibidlíochtaí a scaipeadh; · Iarrataí ar mhaoluithe ó na Ballstáit nua as a dtiocfadh go n-íoslaghdófaí neamhfháil sonraí; · Comhaontuithe/Meabhráin Chomhthuisceana arna síniú le tíortha lasmuigh den AE; · Cláir um chomhar teicniúil a dhearadh agus a chur chun feidhme; · Cúnamh teicniúil arna dhíriú ar chomhchuibhiú agus seachadadh sonraí. RÁITEAS AIRGEADAIS REACHTACH LE hAGHAIDH TOGRAÍ 1. LEAGAN AMACH AN TOGRA/TIONSCNAIMH 1.1. Teideal an togra/tionscnaimh 1.2. Réimsí beartais lena mbaineann i gcreat ABM/ABB 1.3. An cineál togra/tionscnaimh 1.4. Cuspóirí 1.5. Na forais leis an togra/tionscnamh 1.6. Fad agus tionchar airgeadais 1.7. Modhanna bainistíochta atá beartaithe 2. BEARTA BAINISTÍOCHTA 2.1. Rialacha faireacháin agus tuairiscithe 2.2. Córas bainistíochta agus rialaithe 2.3. Bearta chun calaois agus neamhrialtachtaí a chosc 3. AN TIONCHAR AIRGEADAIS A MHEASTAR A BHEIDH AG AN TOGRA/TIONSCNAMH 3.1. Ceannteidil an chreata airgeadais ilbhliantúil agus na línte buiséid ar a n-imrítear tionchar 3.2. An tionchar a mheastar a bheidh ar chaiteachas 3.2.1. Achoimre ar an tionchar a mheastar a bheidh ar chaiteachas 3.2.2. An tionchar a mheastar a bheidh ar leithreasaí faoi chomhair oibríochtaí 3.2.3. An tionchar a mheastar a bheidh ar leithreasaí de chineál riaracháin 3.2.4. Comhoiriúnacht don chreat airgeadais ilbhliantúil reatha 3.2.5. Ranníocaíochtaí ó thríú páirtithe 3.3. An tionchar a mheastar a bheidh ar ioncam RÁITEAS AIRGEADAIS REACHTACH LE hAGHAIDH TOGRAÍ 1. LEAGAN AMACH AN TOGRA/TIONSCNAIMH 1.1. Teideal an togra/tionscnaimh Togra le haghaidh Rialacháin ó Pharlaimint na hEorpa agus ón gComhairle maidir leis an gClár Staidrimh Eorpach 2013-2017 1.2. Réimsí beartais lena mbaineann i gcreat ABM/ABB[27] Staidreamh (3403 — Faisnéis staidrimh a tháirgeadh, 3480 — tacaíocht riaracháin do Eurostat, 3481 — Straitéis Beartais agus comhordú Eurostat) 1.3. An cineál togra/tionscnaimh þ Baineann an togra/tionscnamh le gníomhaíocht nua ¨ Baineann an togra/tionscnamh le gníomhaíocht nua a leanann treoirthionscadal/réamhghníomhaíocht[28] ¨ Baineann an togra/tionscnamh le síneadh ar ghníomhaíocht atá ann cheana ¨ Baineann an togra/tionscnamh le gníomhaíocht a atreoraíodh i dtreo gníomhaíochta nua 1.4. Cuspóirí 1.4.1. Cuspóirí straitéiseacha ilbhliantúla an Choimisiúin ar a bhfuil an togra/tionscnamh dírithe Tá an togra seo ag teacht le tosaíochtaí an Aontais Eorpaigh ó chuirfidh an staidreamh a fhorbrófar, a tháirgfear agus a scaipfear faoin gclár seo le cur chun feidhme bheartais tosaíochta an Aontais Eorpaigh, amhail straitéis Eoraip 2020 maidir le 'fás cliste, inbhuanaithe agus cuimsitheach agus beartais eile a phléitear i dtosaíochtaí straitéiseacha an Choimisiúin do 2010-2014 (i.e. rialachas eacnamaíoch a neartófar agus a chomhtháthófar, athrú aeráide, fás agus comhtháthú sóisialta, Eoraip an phobail agus domhandú). 1.4.2. Cuspóirí sonracha agus na gníomhaíochtaí ABM/ABB lena mbaineann Cuspóir sonrach Uimh. 1: Faisnéis staidrimh ardchaighdeáin a sholáthar chun taca a chur faoin bhforbairt, faoin bhfaireachán agus faoin meastóireacht ar bheartais an Aontais Eorpaigh Gníomhaíochtaí ABM/ABB lena mbaineann 3403- Soláthar faisnéise staidrimh. Cuspóir sonrach Uimh. 2: An modh nua táirgthe staidrimh Eorpaigh a chur chun feidhme Gníomhaíochtaí ABM/ABB lena mbaineann 3403 — Faisnéis staidrimh a tháirgeadh, 3480 — tacaíocht riaracháin do Eurostat, 3481 — Straitéis Beartais agus comhordú Eurostat) Cuspóir sonrach Uimh. 3: An chomhpháirtíocht laistigh den CSE (Córas Staidrimh Eorpach) agus lasmuigh de a neartú 3481 — Straitéis beartais agus comhordú Eurostat Tabharfar cuspóirí níos mionsonraithe i gcláir oibre staidrimh an Choimisiúin. 1.4.3. An toradh agus an tionchar a bhfuil súil leis Sonraigh an tionchar a bheadh ag an togra/tionscnamh ar na tairbhithe/grúpaí ar a bhfuil sé dírithe. Éifeachtaí ar Pharlaimint na hEorpa agus ar an gComhairle; dearfach toisc go bhfuil an ClSE (Clár Staidrimh Eorpach) ag luí leis na Conarthaí, na peirspictíochtaí airgeadais agus tosaíochtaí polaitiula an Aontais Eorpaigh; tá an gá le faisnéis staidrimh chun tacú le beartais an AE léirithe sa ClSE; áirítear sa ClSE meicníocht chun socrú tosaíochtaí a fheabhsú agus chun an t-ualach freagartha ar fhiontair agus ar shaoránaigh a laghdú. Tá na Ballstáit rannpháirteach in ullmhú an ClSE. Urramófar prionsabal na coimhdeachta agus an ClSE á chur chun feidhme. Éifeachtaí ar Choláiste na gCoimisinéirí agus ar sheirbhísí an Choimisiúin: dearfach toisc go bhfuil an ClSE ag luí leis na Conarthaí, na peirspictíochtaí airgeadais; Tá an gá le faisnéis staidrimh chun tacú le beartais an AE léirithe sa ClSE, agus déanfar córas láidir bainistíochta cáilíochta a chur chun feidhme mar chuid den ClSE. Beidh an ClSE faoi réir meastóireachta éifeachtaí agus creata lena gcomhlíontar ABB do dháileadh acmhainní. Éifeachtaí ar Institiúidí Staidrimh Náisiúnta (lena n‑áirítear DGINS, Coiste CSE, Grúpa Comhpháirtíochta, Grúpa Stiúrthóirí) agus táirgeoirí náisiúnta eile: dearfach toisc go n‑áirítear sa CSE meicníocht chun socrú tosaíochtaí a fheabhsú agus chun an t-ualach freagartha ar fhiontair agus ar shaoránaigh a laghdú. Tá straitéis chomhpháirteach an CSE maidir le cur chun feidhme na Teachtaireachta léirithe inti. Tá na Ballstáit rannpháirteach in ullmhú an ClSE. Urramófar prionsabal na coimhdeachta agus an ClSE á chur chun feidhme. Éifeachtaí ar ESAC (Coiste Comhairleach um Staidreamh Eorpach), ar an mBanc Ceannais Eorpach, ar an gCoiste um Staidreamh Airgeadaíochta, Airgeadais agus Chomhardú na n‑íocaíochtaí (CSAACÍ) agus ar úsáideoirí neamh-institiúideacha eile: dearfach toisc go bhfuil an gá le faisnéis staidrimh chun tacú le beartais an AE léirithe sa ClSE, áiritheofar do na húsáideoirí go mbeidh an staidreamh oiriúnach don fheidhm atá leis (in am agus de réir a riachtanas beartais agus a gceanglas). Éifeachtaí ar Eurostat: dearfach toisc go léirítear sa ClSE an Teachtaireacht ar an modh táirgthe do staidreamh an AE; déanfar córas láidir bainistíochta cáilíochta a chur chun feidhme mar chuid den ClSE; tabharfaidh an ClSE creat cobhsaí do chlárú bliantúil agus leithdháileadh acmhainní atá struchtúrtha, comhleanúnach chomh maith le radharc soiléir ar threo fhorbairt Eurostat; beidh an ClSE faoi réir meastóireachta éifeachtaí. 1.4.4. Táscairí a léiríonn toradh agus tionchar Sonraigh na táscairí a léiríonn faireachán ar chur chun feidhme an togra/tionscnaimh. I gcás na gcuspóirí uile arna liostú sa ClSE 2013‑2017, tá na príomhghníomhaíochtaí agus na príomhtháscairí liostaithe. Tá cuspóirí an ClSE 2013-2017 faoi réir pleanála níos mionsonraithe sna Cláir Oibre Bliantúla agus déanfar faireachán ar na torthaí ar feadh na tréimhse clárúcháin. Déanfar faireachán ar an gcuspóir ginearálta a bheith mar phríomhsholáthróir staidrimh ardcháilíochta ar an Eoraip trí bhíthin: - Suirbhé Eurostat ar Shásamh na nÚsáideoirí, agus go háirithe an céatadán úsáideoirí atá den tuairim go bhfuil cáilíocht fhoriomlán an staidrimh Eorpaigh 'an-mhaith' nó 'go maith'. 1.5. Na forais leis an togra/tionscnamh 1.5.1. Na ceanglais is gá a shásamh sa ghearrthéarma nó san fhadtéarma Tá bunú cláir staidrimh Eorpaigh ilbhliantúil bunaithe ar Airteagal 13(1) de Rialachán (CE) Uimh. 223/2009 ó Pharlaimint na hEorpa agus ón gComhairle ar Staidreamh EorpachError! Bookmark not defined., Airteagal ina n‑ordaítear go gcaithfidh an clár staidrimh Eorpach an creat a sholáthar d'fhorbairt, do tháirgeadh agus do scaipeadh staidrimh Eorpaigh, agus beartófar na príomhréimsí agus príomhchuspóirí na ngníomhaíochtaí go ceann tréimhse nach mó ná cúig bliana. Ba cheart dó tosaíochtaí a leagan síos maidir le riachtanais faisnéise le haghaidh gníomhaíochtaí an Aontais Eorpaigh a chur i gcrích. Is iad úsáideoirí agus táirgeoirí staidrimh Eorpaigh spriocthairbhithe an togra, i.e. Parlaimint na hEorpa agus an Chomhairle, Ard‑Stiúrthóireachtaí an Choimisiúin, an Banc Ceannais Eorpach, na hInstitiúidí Staidrimh Náisiúnta agus táirgeoirí náisiúnta eile staidrimh Eorpaigh, an ESAC, an Coiste um Staidrimh Airgeadaíochta, Airgeadais agus Chomhardú na nÍocaíochtaí (CSAACÍ) agus úsáideoirí neamh‑institiúideacha eile, agus, gan amhras, an pobal i gcoitinne. 1.5.2. Luach breise a bhaineann le rannpháirteachas an AE Bíonn staidreamh ag teastáil de shíor ó lucht cinnteoireachta polaitiúil agus ó ghníomhaithe sa mhargadh chun a gcinntí a dhéanamh agus chun faireachán agus meastóireacht a dhéanamh ar a gcur chun feidhme. Le staidreamh tugtar bonneagar fíor-riachtanach do dhaonlathais agus do gheilleagair nua‑aimseartha chun feidhmiú i gceart agus go héifeachtúil. Tá seirbhís faisnéise staidrimh ardcháilíochta ag teastáil ón Aontas Eorpach chun a mhisean a chomhlíonadh. Ní foláir don staidreamh Eorpach a bheith iontaofa, tráthúil agus beag beann ar thionchar polaitiúil agus go soláthrófar é i bhfoirm atá áisiúil d'úsáideoirí. Ina theannta sin, ní ceart don ullmhú ualach iomarcach a chur ar sholáthróirí sonraí agus ní foláir tabhairt faoina mbailiú i gcomhréir le prionsabail na coimhdeachta agus na comhréireachta. Mar aon leis na húdaráis staidrimh náisiúnta agus na húdaráis náisiúnta eile atá freagrach in gach Ballstát as forbairt, táirgeadh agus scaipeadh staidrimh Eorpaigh, chruthaigh Eurostat i dteannta a chéile comhpháirtíocht ar a dtugtar CSE. Áirítear tíortha LEE sa chomhpháirtíocht seo freisin. Déanann na Ballstáit sonraí a bhailiú agus a thiomsú chun críoch náisiúnta agus AE. Feidhmíonn an CSE mar ghréasán inarb é ról Eurostat treoir a thabhairt maidir le staidreamh a chomhchuibhiú i ndlúthchomhar leis na hinstitiúidí staidrimh náisiúnta. Díríonn obair an CSE go príomha ar réimsí beartais AE — agus, le fairsingiú bheartais an AE, tá an comhchuibhiú leathnaithe go dtí na réimsí staidrimh uile beagnach. Tríd an CSE éascaítear comhroinnt eolais agus 'dea‑chleachtas' ar fud na mBallstát agus forbairt teicneolaíochtaí nua, comhuirlisí agus líonraí comhoibríochta d'fhonn leas a bhaint as sineirgíochtaí féideartha agus dúbláil a sheachaint, ar an gcaoi sin ag ullmhú do chóras táirgthe nua‑aimseartha atá feistithe chun aghaidh a thabhairt ar dhúshláin sa todhchaí. Is ar leibhéal an Aontais Eorpaigh is fearr is féidir iarrachtaí ar chomhchuibhiú, ar chuíchóiriú agus ar rialáil a thionscnamh, áit inar féidir na tionscadail sin a chur i gcrích le héifeachtúlacht bharrmhaith. 1.5.3. Ceachtanna a foghlaimíodh ó thaithí chosúil roimhe seo Tá sriantacht mhór romhainn le Clár Staidrimh Comhphobail 2008‑2012Error! Bookmark not defined. mar atá sa mhéid is go bhfuil an struchtúr socraithe go ceann tréimhse cúig bliana agus go bhfuil na cuspóirí mionsonraithe. Ó ghlacadh an chláir reatha i leith, tá roinnt forbairtí tábhachtacha déanta. Athraíodh an creat bunúsach dlí maidir le táirgeadh staidrimh Eorpaigh. Glacadh an Teachtaireacht ar an modh táirgthe staidreamh an AE, arna leanúint le straitéis chomhpháirteach an CSE; tháinig Conradh Liospóin i bhfeidhm; chuaigh Coimisiún Eorpach nua i seilbh oifige (amhail ó Eanáir 2010 go Nollaig 2014); lainseáladh roinnt tionscnamh nua (amhail Eoraip 20204) agus treisíodh struchtúr rialála an CSE. Ní aon cheann de na forbairtí seo léirithe sa chlár reatha; tá codanna de as dáta anois agus tá bearna idir gníomhaíochtaí pleanáilte agus gníomhaíochtaí iarbhír. Leis an méid seo laghdaítear ábharthacht an tuairiscithe ar an gclár mar nach léirítear roinnt mhaith gníomhaíochtaí ábhartha sa chlár cé go bhfuil orainn tuairisciú ar roinnt gníomhaíochtaí a luaitear ann ach nach ndéantar a thuilleadh. Maidir leis an bpróiseas lena n-ullmhaítear an clár staidrimh Eorpach, mhol Tascfhórsa 3 an Ghrúpa Comhpháirtíochta[29] an clár ilbhliantúil cláraithe do 2013-2017. Moladh go neartófaí ról na gcomhpháirtithe CSE (Coiste an CSE, DGINS, Grúpaí Stiúrthóirí agus ESAC) sa phróiseas lena n-ullmhaítear an clár. Ba cheart a lua gur áiríodh i dtuarascáil an Choimisiúin chuig PE agus chuig an gComhairle ar an meastóireacht ex‑post ar CSC (Chlár Staidrimh Comhphobail) 2003‑2007[30] moltaí maidir le cláir ilbhliantúla sa todhchaí, eadhon: An nasc idir an CSC agus cláir bhliantúla oibre a fheabhsú. Dearadh an CSC mar chreatchlár ina gcruthaítear fís straitéiseach ar feadh cúig bliana agus ina n‑áirithítear, mar aon leis na cláir bhliantúla oibre, solúbthacht agus ábharthacht an CSC thar an tréimhse iomlán. Agus an CSC á úsáid mar thagairt, ba cheart an CSC sin a lua go sainráite sna cláir bhliantúla oibre agus na cláir a bheith bunaithe air. Feabhas a chur le faireachán ar chur chun feidhme an CSC. Ba cheart an faireachán foriomlán a cur chun feidhme trí príomhshraith táscairí a shainmhíniú ina dtugtar dóthain faisnéise faoi bhaint amach cuspóirí oibríochtúla agus straitéiseacha thar thréimhse an chláir. I dtuarascáil an Choimisiúin chuig PE agus chuig an gComhairle ar an meastóireacht lárthéarma ar CSC 2008‑2012 cuireadh béim ar na pointí seo a leanas atá le cur san áireamh sa todhchaí: - Riachtanais nua don fhaisnéis staidrimh a shainmhíniú. Tá gá le cur chuige níos comhtháite ina n‑úsáidfear ilfhoinsí sonraí agus foinsí comhcheangailte sonraí mar aon le comhchuibhiú modheolaíochta, coincheap agus sainmhínithe. Comhpháirtíocht neartaithe sa CSE. Cuireadh béim ar bhreis samhlacha comhair chomhtháite agus cinn difriúla a bhunú leis na Ballstáit. - Measadh gur gá machnamh a dhéanamh ar an gcur chuige coincheapúil maidir le gníomhaíochtaí a chur in ord tosaíochta in athuair agus infhaighteacht acmhainní chun an CSC a chur chun feidhme ar mhaithe leis an ualach freagartha agus costais táirgeoirí a laghdú. Is fiú a lua go raibh CSC 2008‑2012 mar atá ar cheann de na hábhair i dtuarascáil iniúchóireachta Struchtúr Iniúchta Inmheanaigh Eurostat maidir leis an bhfeidhm meastóireachta[31], inar tugadh faoi deara go raibh meastóireacht ex‑ante in easnamh don chlár reatha agus inar moladh go ndéanfaí an mheastóireacht sin a chur i gcrích i gcás clár sa todhchaí i gcomhréir leis an Rialachán Airgeadais[32] (Airteagal 27) agus a Rialacha Cur Chun Feidhme (Airteagal 21)[33]. Ar mhaithe leis na srianta a ghabhfadh le clár ró-mhionsonraithe a sheachaint chun a bheith ábalta oiriúnú do thosaíochtaí agus d'fhorbairtí atá ag athrú, tá ClSE 2013-2017 deartha mar ionstraim pleanála ginearálta ina dtuairiscítear ar bhealach ginearálta ar na cuspóirí agus ar na gníomhaíochtaí atá le gabháil ar láimh, ar an gcaoi sin ag soláthar an chreata fhoriomláin chun cláir oibre staidrimh bliantúla ina bhfuil cuspóirí agus gníomhaíochtaí mionsonraithe a ullmhú. I gcás forbairtí sa CSE agus cur chun feidhme na Teachtaireachta ar mhodh táirgthe staidreamh an AE ní foláir go mbeidh béim ar leith sa chlár staidrimh Eorpach 2013‑2017 ar aghaidh a thabhairt ar dhúshláin sa todhchaí agus ar chothromaíocht idir éilimh agus acmhainní a bhaint amach. Tá comhpháirtíocht CSE fíor-riachtanach agus dá bharr sin táthar tar éis comhairliúchán níos leithne le geallsealbhóirí a chomhtháthú sa treochlár d'ullmhú an chláir seo. I bhfianaise na taithí a fuarthas, cuirtear meicníochtaí ar bun chun comhsheasmhacht sna próisis phleanála agus tuairiscithe a áirithiú trí chuspóirí an chláir a nascadh níos fearr leis na cláir oibre bhliantúla agus tríd an faireachán agus an mheastóireacht ar chur chun feidhme an chláir a fheabhsú. Rinneadh moltaí mheastóireacht lárthéarma CSC 2008‑2012 a chur san áireamh agus cuspóirí agus táscairí ClSE 2013‑2017 á leagan amach. Go háirithe, maidir le ceanglais staidrimh a chur in ord tosaíochta in athuair ar mhaithe leis an ualach freagartha agus costais táirgeoirí a laghdú, rinneadh foráil maidir le meicníocht socraithe tosaíochtaí, a cuireadh faoi bhráid Coiste an CSE an 18 Samhain 2010[34]. Ar deireadh, ullmhaíodh an mheastóireacht ex-ante i gcomhréir leis an Rialachán Airgeadais[35] (Airteagal 27) agus a Rialacha Chur Chun Feidhme[36] (Airteagal 21). 1.5.4. Comhchuibheas agus sineirgíocht a d'fhéadfadh a bheith ann le hionstraimí ábhartha eile Mar aon leis an CSC 2008‑2012 mar atá, tá clár ilbhliantúil eile, eadhon an Clár um Nuachóiriú ar Staidreamh Eorpach a bhaineann le Fiontraíocht agus Trádáil (MEETS), á chur chun feidhme ó 2009 go 2013. Ar mhaithe le héifeachtúlacht bhainistíocht na gclár a fheabhsú, chinn Eurostat clár ilbhliantúil amháin seachas dhá chlár a bheith acu sa todhchaí. Ciallaíonn sé seo go bhfuil na cuspóirí i réimse an staidrimh a bhaineann le fiontraíocht agus trádáil níos faide ná 2013 agus gníomhaíochtaí a bhaineann le nuachóiriú staidrimh shóisialta mar chuid de ClSE 2013‑2017. Ina theannta sin, tá ról comhordúcháin ag Eurostat i réimse táirgthe staidrimh Eorpaigh i gcomhréir le Cinneadh 97/281/CE ón gCoimisiún an 21 Aibreán 1997. Beidh Eurostat rannpháirteach le hArd-Stiúrthóireachtaí an Choimisiúin agus seirbhísí eile ag céim luath i bhforbairt a gclár a bhaineann le staidreamh. 1.6. Fad agus tionchar airgeadais þ Togra/tionscnamh d’fhad teoranta · þ Togra/tionscnamh in éifeacht ón [01/01]2013 go dtí an [31/12]2017 · þ Tionchar Airgeadais ó 2013 go 2017 do leithreasaí faoi chomhair oibleagáidí agus ó 2013 go 2021 d'íocaíochtaí faoi chomhair íocaíochtaí ¨ Togra/tionscnamh d’fhad neamhtheoranta 1. Cur chun feidhme le tréimhse thosaigh idir BBBB agus BBBB, 2. agus feidhm iomlán ina dhiaidh sin. 1.7. Modhanna bainistíochta atá beartaithe[37] þ Bainistíocht dhíreach láraithe ag an gCoimisiún ¨ Bainistíocht indíreach láraithe trí na cúraimí cur chun feidhme a tharmligean chuig: 3. ¨ gníomhaireachtaí feidhmiúcháin 4. ¨ comhlachtaí arna mbunú ag na Comhphobail[38] 5. ¨ comhlachtaí náisiúnta san earnáil phoiblí/comhlachtaí a bhfuil misean de sheirbhís phoiblí acu · ¨ daoine a bhfuil sé de chúram orthu gníomhaíochtaí ar leith a chur chun feidhme de bhun Theideal V den Chonradh ar an Aontas Eorpach agus atá sainaitheanta sa ghníomh bunaidh ábhartha de réir bhrí Airteagal 49 den Rialachán Airgeadais ¨ Bainistíocht chomhpháirteach leis na Ballstáit ¨ Bainistíocht dhíláraithe le tríú tíortha þ Comhbhainistíocht le heagraíochtaí idirnáisiúnta, go háirithe leis an ECFE, leis na Náisiúin Aontaithe agus leis an mBanc Domhanda. I gcás ina sonraítear níos mó ná modh bainistíochta amháin, tabhair sonraí sa roinn "Nótaí" le do thoil. Nótaí I bhfianaise na taithí a fuarthas le Clár Staidrimh Comhphobail 2008‑2012, déanfar úsáid theoranta na Comhbhainistíochta le hEagraíochtaí Idirnáisiúnta a mheas, nuair is iomchuí, chun tacú le baint amach chuspóirí an Chláir Staidrimh Eorpai